title: 2014/106/EÚ: Rozhodnutie Európskej centrálnej banky z  20. decembra 2013 o akreditácii výrobcov ochraňovaných hodnôt eura a hodnôt eura, ktorým sa mení rozhodnutie ECB/2008/3 (ECB/2013/54)

text:
               27.2.2014

               SK

               Úradný vestník Európskej únie

               L 57/29

      ROZHODNUTIE EURÓPSKEJ CENTRÁLNEJ BANKY

   z 20. decembra 2013
   o akreditácii výrobcov ochraňovaných hodnôt eura a hodnôt eura, ktorým sa mení rozhodnutie ECB/2008/3
   (ECB/2013/54)
   (2014/106/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 128 ods. 1,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 12.1, článok 16 a článok 34.3,
   so zreteľom na nariadenie Rady (ES) č. 2532/98 z 23. novembra 1998 týkajúce sa právomocí Európskej centrálnej banky ukladať sankcie (1), a najmä na jeho článok 2,
   keďže:

               (1)

               Článok 128 ods. 1 zmluvy a článok 16 Štatútu Európskeho systému centrálnych bánk a Európskej centrálnej banky (ďalej len „štatút ESCB“) stanovujú, že Európska centrálna banka (ECB) má výlučné právo povoľovať vydávanie bankoviek v Únii. Toto právo zahŕňa právomoc prijímať opatrenia na ochranu integrity eurobankoviek ako platobných prostriedkov.

               (2)

               ECB prijala rozhodnutie ECB/2008/3 z 15. mája 2008 o bezpečnostnej akreditácii výrobcov ochraňovaných hodnôt eura vo vzťahu k eurobankovkám (2). Toto rozhodnutie zaviedlo bezpečnostnú akreditáciu, ktorá potvrdzuje, či výrobcovia spĺňajú minimálne bezpečnostné požiadavky ECB na výrobu, spracovanie, skladovanie a prepravu eurobankoviek a ich častí a iných súvisiacich materiálov a informácií, ktoré si vyžadujú bezpečnostnú ochranu a ktorých strata, krádež alebo zverejnenie by mohli poškodiť integritu eurobankoviek alebo pomôcť pri výrobe falošných eurobankoviek alebo ich častí. V rozhodnutí ECB/2008/3 sa okrem toho stanovili postupy na zaistenie sústavného dodržiavania uvedených bezpečnostných požiadaviek.

               (3)

               ECB prijala rozhodnutie ECB/2010/22 z 25. novembra 2010 o konaní o udelenie akreditácie kvality výrobcom eurobankoviek (3) s cieľom zabezpečiť, že len výrobcovia, ktorí spĺňajú minimálne požiadavky kvality ECB na výrobu eurobankoviek a surovín na výrobu eurobankoviek, sú akreditovaní na výrobu uvedených bankoviek a materiálov.

               (4)

               V súlade s článkami 9 a 11 zmluvy prijala ECB rozhodnutie ECB/2011/8 z 21. júna 2011 o konaniach o udelenie akreditácie v oblasti ochrany životného prostredia a bezpečnosti a ochrany zdravia na výrobu eurobankoviek (4) s cieľom zabezpečiť, že len výrobcovia, ktorí spĺňajú minimálne požiadavky ECB v oblasti ochrany životného prostredia a bezpečnosti a ochrany zdravia sú akreditovaní na činnosť súvisiacu s výrobou eurobankoviek.

               (5)

               Za základe skúseností ECB s uplatňovaním rozhodnutí ECB/2008/3, ECB/2010/22 a ECB/2011/8 je nevyhnutné zaviesť účinný jednotný akreditačný systém s cieľom predchádzať hmotným a procesným nezrovnalostiam, ktoré by mohli plynúť z uplatňovania uvedených rozhodnutí, napríklad neprimeraným rozdielom v platnosti akreditácií, konaniach o ich udeľovanie a terminológii.

               (6)

               Na vyriešenie uvedených otázok a na zmiernenie administratívnej záťaže výrobcov je nevyhnutné zaviesť jednotný akreditačný systém, ktorý: a) umožní hodnotiť dodržiavanie príslušných požiadaviek v oblasti zabezpečenia, kvality, životného prostredia, bezpečnosti a ochrany zdravia zo strany výrobcov tak, ako stanovuje ECB; b) umožní hodnotiť dodržiavanie týchto požiadaviek na základe harmonizovaného postupu inšpekcie; c) poskytne vhodné a primerané druhy sankcií vrátane finančných pokút v prípade nedodržania uvedených požiadaviek a d) zaistí, že ochraňované hodnoty eura budú dodané národným centrálnym bankám a budúcim národným centrálnym bankám Eurosystému, ak o tom rozhodne Rada guvernérov, iným akreditovaným výrobcom a/alebo ECB.

               (7)

               Tento nový jednotný akreditačný systém by sa mal zakladať na hodnotiacom postupe pozostávajúcom z niekoľkých krokov, v rámci ktorého bude hodnotené, či výrobca žiadajúci o akreditáciu v plnom rozsahu dodržiava všetky aspekty príslušných požiadaviek akreditácie stanovených v tomto rozhodnutí.

               (8)

               Na zjednodušenie hodnotenia, vrátane ďalšieho hodnotenia, či akreditovaný výrobca sústavne spĺňa požiadavky, bude potrebné zaviesť zjednotený režim inšpekcie, ktorý umožní ECB vykonávať inšpekciu na mieste a na diaľku.

               (9)

               S cieľom vyhnúť sa súčasnému väčšiemu počtu osobitných akreditácií by sa mala udeľovať jednotná predbežná akreditácia, ktorú bude možné zmeniť na riadnu jednotnú akreditáciu na základe oficiálnej objednávky zo strany akreditovaného výrobcu, ECB alebo NCB v súlade s jeho predbežnou akreditáciou v prípade, že príslušný výrobca preukázal dodržiavanie všetkých požiadaviek akreditácie, a to aj počas výroby.

               (10)

               S cieľom zachovať flexibilitu procesu akreditácie by ECB mala mať možnosť rozhodnúť o organizácii jednotlivých krokov v rámci hodnotenia vo vzťahu k žiadosti o začatie konania o udelenie predbežnej akreditácie.

               (11)

               S cieľom zabezpečiť lepšiu správu v oblasti postupu akreditácie by dočasná akreditácia a riadna akreditácia mali platiť, dokiaľ sa nezistí, že výrobca nedodržiava príslušné požiadavky akreditácie. Na rovnaké účely je ECB oprávnená zmeniť predbežnú akreditáciu na akreditáciu v prípade, že príslušný výrobca vyrába ochraňované hodnoty eura a/alebo hodnoty eura na základe oficiálnej objednávky ECB alebo NCB nepretržite 36 mesiacov. ECB bude mať tiež právomoc na základe vlastnej iniciatívy zmeniť akreditáciu na dočasnú akreditáciu v prípade, že výrobca nevyrábal ochraňované hodnoty eura a/alebo hodnoty eura nepretržite 36 mesiacov.

               (12)

               Preto je potrebné zrušiť rozhodnutia ECB/2008/3, ECB/2010/22 a ECB/2011/8 a nahradiť ich týmto rozhodnutím. Na zaistenie plynulého prechodu zo súčasných akreditačných systémov na jednotný akreditačný systém na základe tohto rozhodnutia by malo byť zavedené prechodné obdobie v trvaní jedného roka od prijatia tohto rozhodnutia. Výrobcom s osobitnými akreditáciami v oblasti zabezpečenia, kvality, ochrany životného prostredia a bezpečnosti a ochrany zdravia sa tak umožní prijať všetky potrebné opatrenia na to, aby splnili príslušné požiadavky akreditácie podľa tohto rozhodnutia,

         PRIJALA TOTO ROZHODNUTIE:
   ODDIEL I

      VŠEOBECNÉ USTANOVENIA

   Článok 1
   Vymedzenie pojmov
   Na účely tohto rozhodnutia:

               1.

               „hodnotami eura“ sa rozumejú eurobankovky, čiastočne vytlačené eurobankovky a papier, farba, fólia a prúžky použité na výrobu eurobankoviek alebo čiastočne vytlačených bankoviek;

               2.

               „činnosťou súvisiacou s hodnotami eura“ sa rozumie výroba hodnôt eura;

               3.

               „ochraňovanými hodnotami eura“ sa rozumejú hodnoty uvedené v hmotných bezpečnostných požiadavkách vrátane eurobankoviek, ktoré: a) sú v obehu; b) sú vyvíjané, aby nahradili eurobankovky v obehu alebo c) sú stiahnuté z obehu spolu s ich časťami a súvisiacimi informáciami, ktoré si vyžadujú bezpečnostnú ochranu, pretože ich strata, krádež alebo neoprávnené zverejnenie by mohli poškodiť integritu eurobankoviek ako platobných prostriedkov;

               4.

               „činnosťou súvisiacou s ochraňovanými hodnotami eura“ sa rozumie akákoľvek z nasledujúcich činností: príprava tlačových materiálov, výroba, spracovanie, likvidácia, skladovanie, interná preprava v rámci výrobného miesta alebo preprava ochraňovaných hodnôt eura;

               5.

               „prípravou tlačových materiálov“ sa rozumie transformácia základnej grafickej podoby eurobankoviek v rámci vývoja do podoby tlačových materiálov: usporiadanie, separácia farieb, kresby, tlačové dosky a príprava usporiadania a prototypov častí navrhovaných v základných grafických podobách;

               6.

               „výrobcom“ sa rozumie subjekt, ktorý sa zúčastňuje alebo sa chce zúčastniť na činnosti súvisiacej s ochraňovanými hodnotami eura a/alebo hodnotami eura s výnimkou tých subjektov, ktoré sa zúčastňujú alebo sa chcú zúčastniť len na preprave ochraňovaných hodnôt eura, resp. na zabezpečení špecializovaného likvidačného zariadenia;

               7.

               „výrobným miestom“ sa rozumejú akékoľvek priestory, ktoré výrobca využíva alebo chce využívať v súvislosti s prípravou tlačových materiálov, výrobou, spracovaním, likvidáciou a skladovaním ochraňovaných hodnôt eura a/alebo hodnôt eura;

               8.

               „požiadavkami akreditácie“ sa rozumejú hmotné požiadavky ECB, požiadavky súvisiace s konaním o akreditácii a požiadavky na umiestnenie, ako aj pretrvávajúce povinnosti stanovené v tomto rozhodnutí, ktoré si výrobca musí plniť, aby mohol získať, resp. ponechať si predbežnú akreditáciu alebo akreditáciu;

               9.

               „akreditovaným výrobcom“ sa rozumie výrobca s predbežnou akreditáciou alebo akreditáciou;

               10.

               „hmotnými požiadavkami“ sa rozumejú príslušné požiadavky v oblasti zabezpečenia, kvality, ochrany životného prostredia a bezpečnosti a ochrany zdravia samostatne stanové ECB, ktoré je výrobca povinný dodržiavať, aby mohol vykonávať činnosti súvisiace s ochraňovanými hodnotami eura a/alebo hodnotami eura;

               11.

               „opatreniami“ sa rozumejú opatrenia v oblasti zabezpečenia, kvality, ochrany životného prostredia a bezpečnosti a ochrany zdravia, ktoré prijal výrobca s cieľom dodržať príslušné hmotné požiadavky;

               12.

               „pôvodnými akreditáciami“ sa rozumejú platné dočasné alebo úplné akreditácie, najmä akreditácie v oblasti zabezpečenia, kvality, ochrany životného prostredia a bezpečnosti a ochrany zdravia, ktoré ECB udelila výrobcovi na vykonávanie činnosti súvisiacej s ochraňovanými hodnotami eura a/alebo hodnotami eura v súlade s rozhodnutiami ECB/2008/3, ECB/2010/22 a ECB/2011/8;

               13.

               „zrušenými rozhodnutiami ECB o akreditácii“ sa spoločne rozumejú rozhodnutia ECB/2008/3, ECB/2010/22 a ECB/2011/8;

               14.

               „NCB“ sa rozumie národná centrálna banka členského štátu, ktorého menou je euro;

               15.

               „budúcou NCB Eurosystému“ sa rozumie národná centrálna banka členského štátu, pre ktorý platila výnimka a ktorý splnil podmienky na prijatie eura a vo vzťahu ku ktorému bolo prijaté rozhodnutie o zrušení výnimky podľa článku 140 ods. 2 zmluvy;

               16.

               „certifikačným orgánom“ sa rozumie nezávislý certifikačný orgán, ktorý hodnotí systémy riadenia výrobcu v oblasti kvality, ochrany životného prostredia a bezpečnosti a ochrany zdravia a je oprávnený potvrdiť, že výrobca spĺňa požiadavky sérií noriem ISO 9001 alebo ISO 14000 alebo OHSAS 18000;

               17.

               „pracovným dňom“ sa rozumie pracovný deň ECB od pondelka do piatku okrem sviatkov ECB, ako je uvedené na internetovej stránke ECB;

               18.

               „inšpekciou“ sa rozumie postup akreditácie zameraný na hodnotenie dodržiavania požiadaviek akreditácie zo strany výrobcu vo forme inšpekcie na diaľku alebo na mieste, ktorá je ukončená príslušnou správou inšpekcie o výsledkoch hodnotenia;

               19.

               „inšpekciou na mieste“ sa rozumie návšteva inšpekčného tímu ECB na výrobnom mieste s cieľom zhodnotiť, či sú opatrenia, ktoré boli zavedené na výrobnom mieste, v súlade s príslušnými požiadavkami akreditácie;

               20.

               „inšpekciou na diaľku“ sa rozumie hodnotenie dokumentácie predloženej výrobcom v súvislosti s inšpekciou, ktoré vykonáva ECB mimo výrobného miesta s cieľom určiť, či výrobca dodržiava príslušné požiadavky akreditácie;

               21.

               „osobitnými bezpečnostnými kontrolami NCB“ sa rozumie vykonávanie kontrol zásob, kontrol likvidácie alebo prepravy vykonávaných objednávajúcou NCB na akreditovanom výrobnom mieste v súvislosti s oficiálnou objednávkou výroby zadanou akreditovanému výrobcovi v súlade s článkom 11;

               22.

               „kontrolou zásob“ sa rozumie návšteva príslušnej NCB na akreditovanom výrobnom mieste s cieľom zhodnotiť presnosť skladových zásob ochraňovaných hodnôt eura u príslušného výrobcu;

               23.

               „kontrolou likvidácie“ sa rozumie návšteva objednávajúcej NCB na akreditovanom výrobnom mieste s na účely monitorovania likvidácie ochraňovaných hodnôt eura a vykonania kontroly zásob počas likvidácie ochraňovaných hodnôt eura v súlade s článkom 11;

               24.

               „kontrolou prepravy“ sa rozumie hodnotenie súladu s príslušnými bezpečnostnými požiadavkami týkajúcimi sa prepravy so zreteľom na opatrenia na prepravu eurobankoviek a/alebo papiera eurobankoviek, ktoré zaviedol akreditovaný výrobca;

               25.

               „výrobou“ sa rozumie výroba ochraňovaných hodnôt eura alebo hodnôt eura v súlade s oficiálnou objednávkou iného akreditovaného výrobcu, NCB alebo ECB, s výnimkou výroby na účely výskumu a vývoja a na testovacie účely, ktorej výsledky nie sú určené na emisiu, a s výnimkou výroby pre interné zásoby.

         Článok 2
   Všeobecné zásady akreditácie
   1.   Výrobca môže vykonávať činnosť súvisiacu s ochraňovanými hodnotami eura a/alebo hodnotami eura vo vzťahu k ochraňovaným hodnotám eura a/alebo hodnotám eura len na výrobnom mieste, pre ktoré mu ECB udelila akreditáciu alebo predbežnú akreditáciu.
   2.   V prípade, že výrobca v minulosti nevyrábal, ECB mu môže udeliť predbežnú akreditáciu na príslušnú činnosť súvisiacu s ochraňovanými hodnotami eura a/alebo hodnotami eura v súlade s postupom stanoveným v článkoch 4, 5 a 6.
   3.   Predbežnú akreditáciu je možné zmeniť na akreditáciu v prípade, že výrobca úspešne absolvoval príslušné inšpekcie počas výroby v súlade s postupom stanoveným v článku 7.
   4.   V prípade, že akreditovaný výrobca nevykonával výrobu nepretržite 36 mesiacov, ECB môže zmeniť jeho akreditáciu na predbežnú akreditáciu, ako je uvedené v článku 8.
   5.   Ak chce výrobca získať a ponechať si predbežnú akreditáciu alebo akreditáciu od ECB, okrem požiadaviek stanovených v tomto rozhodnutí musí dodržiavať aj nasledujúce požiadavky:

               a)

               príslušné hmotné požiadavky, ktoré sú minimálnymi požiadavkami. Výrobcovia môžu prijať a implementovať prísnejšie opatrenia v oblasti zabezpečenia, kvality, ochrany životného prostredia a bezpečnosti a ochrany zdravia;

               b)

               nasledujúce požiadavky na umiestnenie:

                           i)

                           v prípade, že je tlačiarňou, jeho výrobné miesto sa nachádza sa v členskom štáte Európskej únie alebo v členskom štáte Európskeho združenia voľného obchodu;

                           ii)

                           v prípade, že je tlačiarňou, jeho výrobné miesto sa nachádza v členskom štáte Európskej únie.

         6.   Výkonná rada môže za opodstatnených okolností udeliť výnimku z požiadavky na umiestnenie stanovenej v uvedenom odseku 5 písm. b). V prípade, že Výkonná rada takú výnimku udelí, poskytne relevantné odôvodnenie.
   7.   Výrobcovia s predbežnou akreditáciou alebo akreditáciou sú rovnako oprávnení na účasť v tendroch.
   8.   Akreditovaný výrobca môže vyrábať a/alebo dodávať ochraňované hodnoty eura s cieľom splniť oficiálnu objednávku jedného z nasledujúcich subjektov:

               a)

               ďalší akreditovaný výrobca, ktorý požaduje ochraňované hodnoty eura na svoje činnosti súvisiace s ochraňovanými hodnotami eura;

               b)

               NCB;

               c)

               na základe rozhodnutia Rady guvernérov, budúca NCB Eurosystému;

               d)

               ECB.

         9.   Výrobca znáša akékoľvek náklady a súvisiace straty, ktoré vznikli v súvislosti s uplatňovaním tohto rozhodnutia.
   Článok 3
   Rozhodnutia Výkonnej rady
   1.   Výkonná rada je oprávnená prijímať všetky rozhodnutia v súvislosti s akreditáciou výrobcu podľa článkov 6, 16 až 18 a 20.
   2.   Výkonná rada môže rozhodnúť o ďalšom delegovaní právomocí na udelenie predbežnej akreditácie podľa článku 6 jednému alebo viacerým členom rady.
   ODDIEL II

      KONANIE O AKREDITÁCII

   Článok 4
   Žiadosť o začatie konania o predbežnej akreditácii
   1.   Výrobca bez akéhokoľvek druhu akreditácie, ktorý chce vykonávať činnosť súvisiacu s ochraňovanými hodnotami eura a/alebo hodnotami eura, podáva ECB písomnú žiadosť o začatie konania o predbežnej akreditácii.
   2.   Žiadosť o začatie konania:

               a)

               určuje činnosť súvisiacu s ochraňovanými hodnotami eura a ochraňované hodnoty eura a/alebo činnosť súvisiacu s hodnotami eura a hodnoty eura, ako aj presnú adresu výrobného miesta, pre ktoré sa žiada o dočasnú akreditáciu;

               b)

               obsahuje vyhlásenie výrobcu podávajúceho žiadosť, že bude zachovávať dôvernosť obsahu hmotných požiadaviek;

               c)

               obsahuje písomný záväzok, že bude dodržiavať všetky uplatniteľné ustanovenia tohto rozhodnutia.

         3.   V prípade, že výrobca žiada o vykonávanie činnosti súvisiacej s hodnotami eura, poskytne ECB kópie certifikátov podľa noriem ISO 9001, ISO 14001 a OHSAS 18001 vydaných príslušnými certifikačnými orgánmi, ktoré potvrdzujú, že na príslušnom výrobnom mieste, kde výrobca plánuje vykonávať činnosť súvisiacu s hodnotami eura, dodržiava príslušné normy.
   4.   ECB zhodnotí informácie a dokumentáciu poskytnutú výrobcom v žiadosti o začatie konania a v prípade potreby si môže vyžiadať dodatočné informácie alebo spresnenia.
   5.   ECB môže zamietnuť žiadosť o začatie konania v prípade, že nebola doplnená podľa odseku 4, hoci si ECB vyžiadala dodatočné informácie alebo spresnenia, alebo v prípade, že výrobca nedodržiava článok 2 ods. 5 písm. b).
   Článok 5
   Predbežné hodnotenie hmotných požiadaviek
   1.   Po prijatí žiadosti o začatie konania poskytne ECB výrobcovi kópiu príslušných hmotných požiadaviek. ECB ďalej poskytne dokumentáciu, v ktorej výrobca určí, akým spôsobom by jeho opatrenia spĺňali príslušné hmotné požiadavky. Výrobca dokumentáciu vyplní a vráti ECB, ktorá následne predbežne zhodnotí, či by výrobca mohol spĺňať príslušné hmotné požiadavky.
   2.   V prípade, že sa na základe vnútroštátneho práva vyžaduje, aby výrobca, ktorý žiada o predbežnú akreditáciu na činnosť súvisiacu s ochraňovanými hodnotami eura, používal špecializované likvidačné zariadenia, ktoré nie je možné používať na výrobnom mieste, výrobca poskytne tiež informácie o špecializovanom likvidačnom zariadení, ktoré navrhuje používať vrátane podrobných informácií:

               a)

               o príslušných ustanoveniach vnútroštátneho práva a vysvetlenia, prečo nie je možné umiestniť likvidačné zariadenia na výrobnom mieste;

               b)

               o špecializovanom likvidačnom zariadení, ktoré výrobca navrhuje používať;

               c)

               o ochraňovaných hodnotách eura, ktoré výrobca navrhuje likvidovať v príslušnom špecializovanom likvidačnom zariadení;

               d)

               o bezpečnostných opatreniach navrhovaných na ochranu ochraňovaných hodnôt eura počas celého procesu prepravy do zariadenia a zo zariadenia a počas likvidácie v zariadení.

         3.   ECB zhodnotí informácie a dokumentáciu, ktorú výrobca poskytne na základe odsekov 1 a 2, a môže si vyžiadať dodatočné informácie alebo spresnenia. ECB môže zamietnuť každú žiadosť o predbežnú akreditáciu, ktorá zostala neúplná, hoci si ECB vyžiadala dodatočné informácie alebo spresnenia, alebo ktorá nie je v súlade s týmto článkom.
   Článok 6
   Udelenie predbežnej akreditácie
   1.   ECB môže výrobcovi udeliť dočasnú akreditáciu v prípade, že výrobca úspešne preukázal, že ešte pred začatím činnosti súvisiacej s ochraňovanými hodnotami eura a/alebo hodnotami eura zaviedol postupy a infraštruktúru potrebnú na splnenie príslušných požiadaviek akreditácie na výrobnom mieste.
   2.   V súlade s článkom 9 vykoná ECB inšpekcie s cieľom zhodnotiť, či výrobca dodržiava všetky požiadavky akreditácie.
   3.   U výrobcu, ktorý žiada o predbežnú akreditáciu na plánované činnosti súvisiace s ochraňovanými hodnotami eura, sa najprv vykoná inšpekcia dodržiavania bezpečnostných požiadaviek. Kým výrobca úspešne neabsolvuje bezpečnostnú inšpekciu, nebudú vykonané žiadne ďalšie inšpekcie.
   Článok 7
   Zmena predbežnej akreditácie na akreditáciu
   ECB môže zmeniť dočasnú akreditáciu výrobcu na akreditáciu v prípade, že výrobca úspešne absolvoval príslušné inšpekcie počas výroby a tým preukázal, že počas samotného výkonu príslušnej činnosti súvisiacej s ochraňovanými hodnotami eura a/alebo hodnotami eura zaviedol požadované postupy a infraštruktúru a účinne dodržiava príslušné požiadavky akreditácie na výrobnom mieste.
   Článok 8
   Zmena akreditácie na predbežnú akreditáciu
   ECB môže zmeniť akreditáciu výrobcu na predbežnú akreditáciu v prípade, že výrobca neuskutočňoval výrobu na základe oficiálnej objednávky ECB alebo NCB nepretržite 36 mesiacov.
   ČASŤ III

      INŠPEKCIE A OSOBITNÉ BEZPEČNOSTNÉ KONTROLY NCB

   Článok 9
   Inšpekcie
   1.   ECB prostredníctvom inšpekcií zhodnotí, či výrobca dodržiava príslušné požiadavky akreditácie. Inšpekcie môžu mať formu inšpekcií na mieste a/alebo na diaľku.
   2.   Inšpekcie na diaľku sa vykonávajú vo vzťahu k akejkoľvek dokumentácii poskytnutej výrobcom, ktorá je relevantná na účely hodnotenia dodržiavania požiadaviek akreditácie.
   3.   Inšpekcie na mieste hodnotia dodržiavanie príslušných hmotných požiadaviek zo strany výrobcu na výrobnom mieste, a to najmä v súvislosti s požiadavkami v oblasti zabezpečenia a kvality. ECB sa môže rozhodnúť vykonať inšpekcie na mieste vždy, keď to bude považovať za potrebné. Inšpekcie na mieste sa však uskutočnia najmenej každých 36 mesiacov s ohľadom na hmotné požiadavky v oblasti zabezpečenia a kvality v rámci činnosti súvisiacej s hodnotami eura a/alebo ochraňovanými hodnotami eura.
   4.   Inšpekcie na mieste, ktoré súvisia s hmotnými požiadavkami v oblasti bezpečnosti a kvality, môžu byť ohlásené vopred. Inšpekcie na mieste v oblasti zabezpečenia a kvality, ktoré boli vopred ohlásené, sa uskutočnia v deň, na ktorom sa vzájomne dohodnú výrobca a ECB. Inšpekcie na mieste v oblasti zabezpečenia a kvality môžu byť neohlásené v prípade, že výrobca už začal vykonávať činnosť súvisiacu s ochraňovanými hodnotami eura a/alebo hodnotami eura
   5.   Najneskôr 10 pracovných dní pred začiatkom ohlásenej inšpekcie na mieste môže ECB poskytnúť výrobcovi predbežnú dokumentáciu súvisiacu s inšpekciou na mieste, ktorú výrobca doplní. Najmenej päť pracovných dní pred začiatkom inšpekcie na mieste výrobca vráti ECB uvedenú dokumentáciu.
   6.   Ak sa na základe vnútroštátneho práva vyžaduje, aby výrobca používal špecializované zariadenie na likvidáciu, tím pre inšpekciu na mieste môže skontrolovať aj toto zariadenie s cieľom zhodnotiť, či sú opatrenia navrhované výrobcom dostatočné na ochranu integrity príslušných ochraňovaných hodnôt eura.
   Článok 10
   List o zisteniach a správa o inšpekcii
   1.   V prípade, že inšpekcia odhalí akýkoľvek prípad nedodržania príslušných požiadaviek akreditácie, ECB pošle v rámci nasledujúcich lehôt výrobcovi list o zisteniach, v ktorom sa uvádza príslušný prípad, resp. prípady nedodržania požiadaviek:

               a)

               15 pracovných dní odo dňa ukončenia príslušnej inšpekcie na mieste;

               b)

               40 pracovných dní od doručenia akejkoľvek relevantnej dokumentácie na základe inšpekcie na diaľku do rúk ECB, najmä v súvislosti s pretrvávajúcimi povinnosťami stanovenými v článku 12;

               c)

               15 pracovných dní od doručenia správy NCB adresovanej ECB v prípade, že boli vykonané osobitné bezpečnostné kontroly NCB podľa článku 11.

         2.   Výrobca má 15 pracovných dní od doručenia listu o zisteniach na písomnú komunikáciu s ECB o pripomienkach a podrobnostiach všetkých opatrení alebo zlepšení, ktoré chce vykonať v súvislosti s obsahom listu o zisteniach.
   3.   ECB pripraví predbežnú správu o inšpekcii do 25 pracovných dní po: a) ukončení inšpekcie v prípade, že nebol odhalený žiadny prípad nedodržania požiadaviek; b) doručení písomných pripomienok výrobcu týkajúcich sa listu o zisteniach ECB alebo c) uplynutí lehoty na podávanie pripomienok v prípade, že žiadne pripomienky neboli doručené. Predbežná správa o inšpekcii obsahuje zistenia inšpekcie a relevantné pripomienky výrobcu. Táto správa ďalej obsahuje závery o tom, či výrobca dodržiava požiadavky akreditácie.
   4.   Od doručenia predbežnej správy o inšpekcii má výrobca 15 pracovných dní na písomnú komunikáciu s ECB o pripomienkach a podrobnostiach týkajúcich sa akýchkoľvek opatrení alebo zlepšení, ktoré chce vykonať v súvislosti s obsahom predbežnej správy o inšpekcii. Po doručení pripomienok výrobcu alebo po uplynutí lehoty na poskytnutie pripomienok ECB do 30 pracovných dní dokončí predbežnú správu o inšpekcii a túto konečnú správu odovzdá príslušnému výrobcovi.
   5.   Môžu sa uskutočniť dodatočné inšpekcie na mieste s cieľom overiť, či výrobca po zavedení opatrení alebo zlepšení dodržiava relevantné požiadavky akreditácie. Dodatočné inšpekcie na mieste môžu oddialiť dokončenie predbežnej správy o inšpekcii.
   6.   V prípade zásadného nedodržania požiadaviek akreditácie, ktoré si vyžaduje naliehavé rozhodnutie ECB a ktoré by si opodstatnene vyžadovalo rozhodnutie o pozastavení činnosti podľa článku 17 alebo rozhodnutie o odňatí podľa článku 18, môže ECB rozhodnúť o skrátení procesu uvedeného v odsekoch 1, 2 a 3, pričom výrobca má maximálne päť pracovných dní na pripomienkovanie príslušného nedodržania požiadaviek. ECB takéto naliehavé rozhodnutie odôvodní.
   7.   ECB môže rozhodnúť o predĺžení lehôt uvedených v tomto článku.
   Článok 11
   Osobitné bezpečnostné kontroly NCB
   1.   NCB, ktorá podala oficiálnu objednávku na výrobu eurobankoviek, môže v súvislosti s ňou vykonávať kontroly zásob a kontroly likvidácie ochraňovaných hodnôt eura na výrobnom mieste, na ktorom sa eurobankovky vyrábajú, alebo na ktoromkoľvek inom výrobnom mieste, kde sa vyrábajú, spracúvajú, skladujú alebo likvidujú časti eurobankoviek.
   2.   NCB uvedená v odseku 1 môže tiež vykonávať kontroly prepravy eurobankoviek a papiera eurobankoviek.
   3.   V prípade, že výrobca porušuje pravidlá prepravy ECB uvedené v hmotných požiadavkách alebo v prípade, že je odhalená akákoľvek nezrovnalosť počas kontrol zásob alebo kontrol likvidácie, NCB pošle písomnú správu ECB do troch pracovných dní od ukončenia kontrol
   4.   ECB môže vymenovať osobitný tím pre bezpečnostnú inšpekciu na mieste, ktorý v rámci výrobného miesta vykoná inšpekcie na mieste a na účely overenia, či došlo k porušeniam alebo nezrovnalostiam odhaleným NCB. Akékoľvek zistenia ECB založené na výsledku bezpečnostnej inšpekcie osobitného tímu pre bezpečnostnú inšpekciu sa vykazujú podľa článku 10.
   ČASŤ IV

      PRETRVÁVAJÚCE POVINNOSTI

   Článok 12
   Pretrvávajúce povinnosti akreditovaných výrobcov
   1.   Akreditovaný výrobca poskytuje ECB v súvislosti s príslušným výrobným miestom kópiu príslušného certifikátu uvedeného v článku 4 ods. 3 vždy, keď sa príslušný certifikát obnoví alebo zmení, a to v lehote troch mesiacov od príslušného dátumu obnovenia alebo zmeny.
   2.   Akreditovaný výrobca okamžite informuje ECB v prípade, že bol ktorýkoľvek z požadovaných certifikátov odňatý.
   3.   V nasledujúcich prípadoch akreditovaný výrobca bezodkladne písomne informuje ECB:

               a)

               začatie konkurzného konania alebo konania o reštrukturalizácii výrobcu alebo podobného konania;

               b)

               vymenovanie likvidátora, správcu v konkurznom konaní, správcu alebo podobného úradníka vo vzťahu k výrobcovi;

               c)

               každý zámer podpísať subdodávateľskú zmluvu alebo zapojiť tretie osoby do činnosti súvisiacej s hodnotami eura alebo ochraňovanými hodnotami eura, na ktorú má výrobca akreditáciu;

               d)

               každá zmena v opatreniach na výrobnom mieste, ktorá sa uskutoční po udelení akreditácie a ovplyvňuje, resp. môže ovplyvniť dodržiavanie príslušných požiadaviek akreditácie vrátane zmien podrobných informácií podľa článku 5 ods. 2 písm. a) až d);

               e)

               každý zámer zmeniť riadenie akreditovaného výrobcu alebo zmeniť jeho vlastnícku štruktúru;

               f)

               uplynutie neprerušeného obdobia v trvaní 34 mesiacov od poslednej výroby.

         4.   Akreditovaný výrobca neprevedie ani neudelí svoje akreditácie tretej strane vrátane svojich dcérskych spoločností a pridružených spoločností.
   5.   Akreditovaný výrobca neprevedie žiadnu časť činnosti súvisiacej s ochraňovanými hodnotami eura alebo hodnotami eura, žiadne ochraňované hodnoty eura alebo hodnoty eura na iné výrobné miesto vo vlastníctve, prenájme alebo iným spôsobom podliehajúce riadeniu výrobcu, ak toto miesto nezískalo riadnu akreditáciu v súlade s článkom 2 a ECB nedala na prevod vopred písomný súhlas.
   6.   Akreditovaný výrobca nesmie zadať alebo previesť žiadnu časť činnosti súvisiacej s ochraňovanými hodnotami eura alebo hodnotami eura, žiadne ochraňované hodnotami eura alebo hodnoty eura na tretiu stranu vrátane dcérskych spoločností a pridružených spoločností výrobcu, ak tretej strane nebola udelená riadna akreditácia v súlade s článkom 2 a ECB nedala na zadanie alebo prevod predchádzajúci písomný súhlas
   7.   Predchádzajúci písomný súhlas ECB je potrebný na to, aby mohol akreditovaný výrobca zadať akúkoľvek časť činnosti súvisiacej s ochraňovanými hodnotami eura alebo hodnotami eura inému výrobnému miestu.
   8.   Výrobca s predbežnou akreditáciou bezodkladne oznámi ECB prijatie oficiálnej objednávky na výrobu od iného akreditovaného výrobcu, NCB alebo ECB, aby bolo možné čo najskôr vykonať príslušné inšpekcie. Oznámenie obsahuje informácie o oficiálnej objednávke na výrobu a o jej plánovanom začiatku a ukončení.
   9.   Výrobca s dočasnou akreditáciou poskytne ECB informácie o aspektoch ochrany životného prostredia a bezpečnosti a ochrany zdravia v súlade s príslušnými hmotnými požiadavkami.
   10.   Ak je akreditovaný výrobca tlačiarňou, zabezpečuje vykonanie analýzy chemických látok zhotovených eurobankoviek a informuje ECB v súlade s príslušnými požiadavkami v oblasti ochrany životného prostredia a bezpečnosti a ochrany zdravia.
   11.   Akreditovaný výrobca zachováva dôvernosť hmotných požiadaviek.
   Článok 13
   Pretrvávajúce povinnosti ECB
   ECB informuje akreditovaných výrobcov o všetkých aktualizáciách hmotných požiadaviek týkajúcich sa činnosti súvisiacej s ochraňovanými hodnotami eura a/alebo hodnotami eura, na ktorú im bola udelená akreditácia alebo predbežná akreditácia.
   ČASŤ V

      DÔSLEDKY NEDODRŽANIA POŽIADAVIEK

   Článok 14
   Prípady nedodržania požiadaviek
   1.   Všetky nasledujúce situácie predstavujú prípad nedodržania požiadaviek zo strany výrobcu:

               a)

               nesplnenie príslušných podmienok akreditácie;

               b)

               neuskutočnenie zlepšení dohodnutých s ECB;

               c)

               odmietnutie umožniť tímu pre inšpekciu na mieste alebo personálu určeného NCB okamžitý prístup na výrobné miesto, čím sa znemožní vykonanie kontrol zásob, kontrol likvidácie alebo kontrol prepravy;

               d)

               predloženie nepravdivého alebo zavádzajúceho prehlásenia alebo falošného dokumentu ECB a prípadne NCB podľa postupov v tomto rozhodnutí;

               e)

               porušenie povinnosti zachovávať dôvernosť hmotných požiadaviek.

         2.   Každý prípad nedodržania príslušných požiadaviek akreditácie sa oznamuje príslušnému výrobcovi v súlade s článkom 10 ods. 4 alebo iným spôsobom. Každý prípad nedodržania požiadaviek musí byť v dohodnutej lehote napravený. Táto lehota zodpovedá závažnosti nedodržania požiadaviek.
   3.   Zásadným nedodržaním požiadaviek je prípad, ktorý mal alebo má okamžitý a závažne nepriaznivý vplyv na bezpečnosť činnosti súvisiacej s ochraňovanými hodnotami eura a/alebo okamžitý a závažne nepriaznivý vplyv na aspekty kvality, životného prostredia a bezpečnosti a ochrany zdravia v rámci činnosti súvisiacej s hodnotami eura.
   4.   ECB môže adresovať výrobcovi odporúčanie, ktoré je návrhom na zlepšenie určitého opatrenia, a to aj v prípade, že toto opatrenie spĺňa požiadavky akreditácie.
   Článok 15
   Rozhodnutia ECB o nedodržaní požiadaviek
   1.   ECB prijíma všetky rozhodnutia uvedené v článkoch 16 až 18 a 20 v písomnej forme. Tieto rozhodnutia obsahujú:

               a)

               prípad nedodržania požiadaviek a prípadne pripomienky výrobcu;

               b)

               výrobné miesto, ochraňované hodnoty eura a/alebo hodnoty eura a činnosti súvisiace s ochraňovanými hodnotami eura a/alebo hodnotami eura, na ktoré sa rozhodnutie vzťahuje;

               c)

               deň, v ktorý rozhodnutie nadobudne účinnosť;

               d)

               prípadne lehotu na nápravu nedodržania požiadaviek;

               e)

               odôvodnenie rozhodnutia.

         2.   Vo všetkých prípadoch, v ktorých ECB prijme rozhodnutie podľa článku 16 až 18 a 20, je toto rozhodnutie primerané závažnosti nedodržania požiadaviek a minulým prípadom nedodržania požiadaviek zo strany výrobcu a opatreniam na nápravu, ktoré prijal.
   3.   ECB môže informovať národné centrálne banky a všetkých akreditovaných výrobcov o všetkých rozhodnutiach prijatých podľa tohto článku, ich rozsahu a trvaní. V takom prípade stanoví, že národným centrálnym bankám sa oznámi každá ďalšia zmena v postavení výrobcu.
   Článok 16
   Upozornenie
   1.   ECB môže vydať upozornenie v súvislosti s akreditovaným výrobcom v prípade:

               a)

               zásadného nedodržania požiadaviek s ohľadom na bezpečnostné aspekty činnosti súvisiacej s ochraňovanými hodnotami eura, resp. aspekty v oblasti kvality, ochrany životného prostredia a bezpečnosti a ochrany zdravia v rámci činnosti súvisiacej s hodnotami eura;

               b)

               opätovného výskytu určitého druhu prípadov nedodržania požiadaviek;

               c)

               nevykonania včasnej a účinnej nápravy akéhokoľvek prípadu nedodržania požiadaviek.

         2.   ECB prihliada na všetky relevantné vysvetlenia zo strany výrobcu.
   3.   V rozhodnutí o upozornení sa môže tiež stanoviť, že ak v určenej lehote nedôjde k náprave nedodržania požiadaviek, uplatní sa článok 17 alebo 18.
   4.   Ak sa ECB domnieva, že samotné rozhodnutie o upozornení by vzhľadom na závažnosť odhaleného prípadu nedodržania požiadaviek nebolo opodstatnené, môže prijať rozhodnutie podľa článku 17 alebo 18.
   Článok 17
   Prerušenie činnosti vo vzťahu k novým objednávkam
   1.   ECB môže prijať rozhodnutie o prerušení činnosti v súvislosti s akreditovaným výrobcom, v ktorom stanoví, že výrobca môže vybaviť akúkoľvek zadanú objednávku na výrobu, ale nesmie prijať nové objednávky, kým sa nezruší rozhodnutie o prerušení činnosti. Rozhodnutie o prerušení činnosti je možné prijať v prípade:

               a)

               zásadného nedodržania požiadaviek s okamžitým a závažne nepriaznivým vplyvom na bezpečnosť činností súvisiacich s ochraňovanými hodnotami eura v prípade, že bol výrobca schopný preukázať, že nedošlo k žiadnej strate alebo krádeži ochraňovaných hodnôt eura, ani neoprávnenému zverejneniu informácií, ktoré by mohlo poškodiť integritu ochraňovaných hodnôt eura;

               b)

               neuskutočnenia nápravy zo strany výrobcu v súvislosti s nedodržaním požiadaviek uvedeným v rozhodnutí o upozornení.

         2.   ECB prihliada na všetky relevantné vysvetlenia zo strany výrobcu.
   3.   V rozhodnutí o prerušení činnosti sa môže tiež stanoviť, že ak v určenej lehote nedôjde k náprave nedodržania požiadaviek, uplatní sa článok 18.
   4.   Ak sa ECB domnieva, že samotné rozhodnutie o prerušení činnosti by nebolo vzhľadom na závažnosť odhaleného prípadu nedodržania požiadaviek opodstatnené, môže prijať rozhodnutie o odňatí akreditácie podľa článku 18.
   5.   Rozhodnutie o prerušení činnosti môže byť zrušené len vtedy, ak boli napravené všetky príslušné prípady nedodržania požiadaviek a boli vyhodnotené ako napravené na základe inšpekcie.
   Článok 18
   Odňatie akreditácie
   1.   ECB môže prijať rozhodnutie o odňatí akreditácie v prípade, že:

               a)

               výrobca nedodrží rozhodnutie o prerušení činnosti;

               b)

               výrobca nedodrží článok 19;

               c)

               výrobca nedodrží požiadavku bezodkladne informovať ECB o akýchkoľvek okolnostiach uvedených v článku 12 ods. 3 písm. c) až f);

               d)

               akreditovaný výrobca požiada o presun činnosti súvisiacej s ochraňovanými hodnotami eura a/alebo hodnotami eura alebo jej časti na nové výrobné miesto. Rozhodnutie o odňatí sa bude vzťahovať na pôvodné výrobné miesto, z ktorého bola príslušná činnosť presunutá;

               e)

               akreditovaný výrobca požiada o zrušenie akreditácie alebo predbežnej akreditácie.

         2.   ECB môže prijať rozhodnutie o odňatí akreditácie v prípade, že je podľa jej hodnotenia primerané:

               a)

               závažnosti prípadu, resp. prípadov nedodržania požiadaviek;

               b)

               rozsahu skutočnej alebo potenciálnej straty, krádeže alebo akejkoľvek následnej finančnej škody alebo následného poškodenia dobrého mena v dôsledku neoprávneného zverejnenia informácií súvisiacich s ochraňovanými hodnotami eura;

               c)

               adekvátnosti reakcie výrobcu, kapacite a schopnosti zmierniť nedodržanie požiadaviek.

         3.   ECB prihliada na všetky relevantné vysvetlenia zo strany príslušného výrobcu.
   4.   V prípade, že by držba ochraňovaných hodnôt eura zo strany výrobcu po odňatí akreditácie mohla ohroziť integritu eurobankoviek ako platobných prostriedkov, ECB môže požiadať výrobcu, aby prijal určité opatrenia, napríklad aby doručil príslušné ochraňované hodnoty eura ECB alebo NCB alebo aby ich zlikvidoval, na účely zabezpečenia, že výrobca nebude mať v držbe žiadne ochraňované hodnoty eura potom, ako rozhodnutie o odňatí akreditácie nadobudne účinnosť.
   5.   V rozhodnutí o odňatí sa stanovuje dátum, po ktorom sa môže výrobca opäť uchádzať o predbežnú akreditáciu. Tento dátum sa určí na základe okolností, ktoré viedli k odňatiu akreditácie. Pôjde o dátum minimálne rok po prijatí rozhodnutia o odňatí akreditácie.
   Článok 19
   Okamžité zastavenie činnosti súvisiacej s ochraňovanými hodnotami eura
   1.   Vo výnimočných prípadoch, keď dochádza k závažnému nedodržaniu požiadaviek, ktoré by v prípade, že nie je prijaté okamžité nápravné opatrenie, mohlo skončiť stratou alebo krádežou ochraňovaných hodnôt eura alebo neoprávneným zverejnením informácií, ktoré by mohli poškodiť integritu eurobankoviek ako platobných prostriedkov, môže tím inšpekcie na mieste požadovať od príslušného výrobcu, aby zastavil príslušnú činnosť súvisiacu s ochraňovanými hodnotami eura s okamžitým účinkom, až kým nedodržanie požiadaviek nebude napravené. V takom prípade výrobca nesmie obnoviť svoju činnosť bez predchádzajúceho písomného schválenia ECB.
   2.   Príslušný výrobca poskytne ECB informácie o každom ďalšom výrobcovi, ktorý môže byť ako klient alebo dodávateľ nepriamo ovplyvnený zastavením činnosti súvisiacej s ochraňovanými hodnotami eura alebo hodnotami eura. Tím inšpekcie na mieste môže od akreditovaného výrobcu tiež požadovať, aby prijal opatrenia uvedené v článku 18 ods. 4 s cieľom zabezpečiť, že počas obdobia, na ktoré bola činnosť súvisiaca s ochraňovanými hodnotami eura zastavená, nebude mať výrobca v držbe osobitné ochraňované hodnoty eura.
   3.   Ak je činnosť akreditovaného výrobcu súvisiaca s ochraňovanými hodnotami eura zastavená podľa odseku 2, ECB o tom informuje všetkých potenciálne dotknutých výrobcov uvedených v odseku 1, pričom uvedie, že títo výrobcovia dostanú oznámenie o prípadnej zmene v postavení výrobcu.
   4.   Čo najskôr potom, ako si tím ECB poverený inšpekciou na mieste vyžiada zastavenie činnosti súvisiacej s ochraňovanými hodnotami eura, a bez toho, aby boli dotknuté iné rozhodnutia prijaté podľa článkov 16 až 18, ECB bezodkladne zruší zastavenie činnosti v prípade, že následná inšpekcia potvrdí, že príslušné nedodržanie požiadaviek bolo napravené.
   Článok 20
   Finančné pokuty v prípade nezrovnalostí v množstve eurobankoviek alebo bankovkového papiera
   1.   Výrobca, ktorý vyrába papier eurobankoviek alebo eurobankovky, oznamuje ECB v súlade s hmotnými bezpečnostnými požiadavkami akúkoľvek nezrovnalosť v množstve papiera eurobankoviek alebo v množstve úplne alebo čiastočne vytlačených eurobankoviek odhalenú počas akejkoľvek činnosti súvisiacej s ochraňovanými hodnotami eura na jeho akreditovanom výrobnom mieste.
   2.   Ak príslušný výrobca odhalí nezrovnalosť v množstve papiera eurobankoviek alebo v množstve čiastočne alebo úplne vytlačených eurobankoviek počas činnosti súvisiacej s ochraňovanými hodnotami eura na akreditovanom výrobnom mieste a neoznámi túto skutočnosť v súlade s hmotnými bezpečnostnými požiadavkami a táto nezrovnalosť sa dá ECB na vedomie inými prostriedkami, ECB uloží výrobcovi finančnú pokutu najmenej 50 000 EUR. Ak je zodpovedajúca nominálna hodnota nezrovnalosti vyššia ako 50 000 EUR, ECB uloží výrobcovi finančnú pokutu v zodpovedajúcej nominálnej hodnote do maximálnej výšky 500 000 EUR.
   3.   Ak výrobca oznámi ECB nezrovnalosť v množstve papiera eurobankoviek alebo v množstve čiastočne alebo úplne vytlačených eurobankoviek odhalenú počas činnosti súvisiacej s ochraňovanými hodnotami eura na akreditovanom výrobnom mieste, no následne neurčí ani neoznámi ECB príčinu nezrovnalosti v rámci lehôt uvedených v hmotných bezpečnostných požiadavkách, ECB zváži uloženie minimálnej finančnej pokuty 50 000 EUR. Ak je zodpovedajúca nominálna hodnota nezrovnalosti vyššia ako 50 000 EUR, ECB uloží výrobcovi finančnú pokutu v zodpovedajúcej nominálnej hodnote do maximálnej výšky 500 000 EUR.
   4.   Ak výrobca neodhalí nezrovnalosť v množstve papiera eurobankoviek alebo čiastočne alebo úplne vytlačených eurobankoviek počas činnosti súvisiacej s ochraňovanými hodnotami eura na akreditovanom výrobnom mieste a táto nezrovnalosť sa odhalí a dá sa na vedomie ECB inými prostriedkami, ECB uloží výrobcovi finančnú pokutu najmenej 50 000 EUR. Ak je zodpovedajúca nominálna hodnota nezrovnalosti vyššia ako 50 000 EUR, ECB uloží výrobcovi finančnú pokutu v zodpovedajúcej nominálnej hodnote do maximálnej výšky 500 000 EUR.
   5.   Pri rozhodovaní o výške finančnej pokuty sa závažnosť nezrovnalosti sa posudzuje v každom prípade osobitne a je dôvodom na finančnú pokutu vyššiu alebo nižšiu ako 50 000 EUR. Závažnosť nezrovnalosti sa dokladá zodpovedajúcou nominálnou hodnotou príslušnej nezrovnalosti. Finančné pokuty za žiadnych okolností nepresiahnu 500 000 EUR.
   6.   Rozhodnutia o finančných pokutách sa riadia postupmi uvedenými v nariadení (ES) č. 2532/98 a nariadení Európskej centrálnej banky (ES) č. 2157/1999 z 23. septembra 1999 o právomociach Európskej centrálnej banky ukladať sankcie (5). ECB môže rozhodnúť, že okrem finančnej pokuty vydá aj rozhodnutie o upozornení, resp. odníme alebo pozastaví predbežnú akreditáciu alebo akreditáciu.
   Článok 21
   Preskúmanie rozhodnutí
   1.   ECB posudzuje každú žiadosť a informácie poskytnutú výrobcom, ktorá sa vzťahuje na toto rozhodnutie, a písomne ho informuje o svojom rozhodnutí prijať alebo zamietnuť žiadosť alebo platnosť informácií prijatých do 50 pracovných dní od doručenia:

               a)

               žiadosti o začatie konania alebo

               b)

               akýchkoľvek dodatočných informácií alebo spresnení, ktoré si vyžiada ECB.

         2.   Ak ECB prijala rozhodnutie:

               a)

               o zamietnutí žiadosti o začatie konania o akreditácii;

               b)

               o zamietnutí: i) udelenia akejkoľvek predbežnej akreditácie; ii) zmeny predbežnej akreditácie na akreditáciu alebo iii) zmeny akreditácie na predbežnú akreditáciu;

               c)

               o zmene pôvodnú akreditáciu na predbežnú akreditáciu alebo akreditáciu;

               d)

               podľa článkov 16 až 19,

         výrobca môže do 30 pracovných dní od oznámenia o uvedenom rozhodnutí predložiť Rade guvernérov písomnú žiadosť o preskúmanie rozhodnutia. Výrobca v žiadosti uvedie odôvodnenie a tiež všetky doplňujúce informácie.
   3.   Preskúmanie nemá odkladný účinok. Ak o to výrobca vo svojej žiadosti o preskúmanie výslovne požiada a uvedie príslušné odôvodnenie, Rada guvernérov môže odložiť účinnosť rozhodnutia, ktoré práve skúma.
   4.   Rada guvernérov preskúma rozhodnutie s ohľadom na žiadosť výrobcu o preskúmanie. Ak sa Rada guvernérov domnieva, že rozhodnutie je v rozpore s týmto rozhodnutím, buď nariadi, aby sa príslušný postup zopakoval, alebo vydá konečné rozhodnutie. V opačnom prípade zamietne žiadosť výrobcu o preskúmanie. Výrobca sa oboznamuje s výsledkom preskúmania písomne do 60 pracovných dní od doručenia žiadosti o preskúmanie. V rozhodnutí Rady guvernérov sa uvedú príslušné dôvody, na ktorých je založené.
   5.   Súdny dvor Európskej únie má výlučnú právomoc v prípade akéhokoľvek sporu medzi ECB a výrobcom, ktorý sa týka tohto rozhodnutia. Ak môže výrobca využiť proces preskúmania podľa odseku 2, počká na rozhodnutie ECB o preskúmaní predtým, ako sa v danej veci obráti na Súdny dvor. Lehoty stanovené v zmluve začínajú plynúť po doručení rozhodnutia o preskúmaní.
   6.   Odchylne od odsekov 1 až 4 sa postup preskúmania rozhodnutí o finančných pokutách podľa článku 20 vykonáva v súlade s postupom uvedeným v nariadení (ES) č. 2532/98 a nariadení (ES) č. 2157/1999 (ECB/1999/4).
   Článok 22
   Register akreditácií vedený ECB
   1.   ECB vedie register akreditácií, ktorý obsahuje:

               a)

               zoznam výrobcov, ktorým bola udelená predbežná akreditácia alebo akreditácia;

               b)

               vo vzťahu ku každému výrobnému miestu činnosť súvisiacu s ochraňovanými hodnotami eura a/alebo hodnotami eura, ochraňované hodnoty eura a hodnoty eura, pre ktoré bola udelená predbežná akreditácia alebo akreditácia.

         2.   ECB sprístupní informácie z registra akreditácií všetkým národným centrálnym bankám, budúcim národným centrálnym bankám Eurosystému a akreditovaným výrobcom. ECB register akreditácií pravidelne aktualizuje v súlade s informáciami poskytnutými akreditovanými výrobcami a národnými centrálnymi bankami podľa tohto rozhodnutia. Na účely pravidelných aktualizácií registra akreditácií môže ECB zhromažďovať ďalšie relevantné informácie od akreditovaných výrobcov, národných centrálnych bánk a budúcich národných centrálnych bánk Eurosystému, ktoré ECB považuje za potrebné na dodržanie presnosti a správnosti informácií uvedených v registri akreditácií.
   3.   Ak ECB prijme rozhodnutie o prerušení činnosti podľa článku 17, zaznamená rozsah a trvanie opatrenia a všetky zmeny v postavení výrobcu, ktoré sa týkajú jeho mena, príslušného výrobného miesta a príslušných ochraňovaných hodnôt eura, hodnôt eura alebo činnosť súvisiacu s ochraňovanými hodnotami eura a hodnotami eura v súlade s podmienkami rozhodnutia o pozastavení činnosti.
   4.   Ak ECB prijme rozhodnutie o odňatí akreditácie podľa článku 18, odstráni meno výrobcu, výrobné miesto, ochraňované hodnoty eura a činnosť súvisiacu s ochraňovanými hodnotami eura a/alebo hodnoty eura a činnosť súvisiacu s hodnotami eura z registra akreditácií v súlade s podmienkami rozhodnutia o odňatí.
   ČASŤ VI

      ZMENA, PRECHODNÉ A ZÁVEREČNÉ USTANOVENIA

   Článok 23
   Zmena
   Článok 1 písm. c) rozhodnutia ECB/2008/3 sa nahrádza takto:

               „c)

               ‚ochraňovanými hodnotami eura‘ sa rozumejú hodnoty uvedené v bezpečnostných pravidlách vrátane eurobankoviek, ktoré: a) sú v obehu; b) sa vyvíjajú na účely nahradenia eurobankoviek v obehu alebo c) sú stiahnuté z obehu spolu s ich časťami a súvisiacimi informáciami, ktoré si vyžadujú bezpečnostnú ochranu, pretože ich strata, krádež alebo nepovolené zverejnenie by mohli poškodiť integritu eurobankoviek ako platobných prostriedkov;“.

         Článok 24
   Zrušovacie ustanovenie
   Rozhodnutia ECB/2008/3, ECB/2010/22 a ECB/2011/8 sa zrušujú k dátumu uvedenému v článku 26 ods. 3. Odkazy na rozhodnutia ECB/2008/3, ECB/2010/22 a ECB/2011/8 sa považujú za odkazy na toto rozhodnutie.
   Článok 25
   Prechodné ustanovenia
   1.   Výrobcovia s pôvodnými akreditáciami sú oprávnení vykonávať činnosť súvisiacu s ochraňovanými hodnotami eura a/alebo hodnotami eura do dátumu uvedeného v článku 26 ods. 3.
   2.   Dva mesiace pred dátumom uvedeným v článku 26 ods. 3 informujú výrobcovia s pôvodnými akreditáciami ECB o tom, či v predchádzajúcich 36 mesiacoch vykonávali činnosť súvisiacu s ochraňovanými hodnotami eura a/alebo hodnotami eura.
   3.   Pôvodné akreditácie udelené podľa zrušených rozhodnutí ECB o sa zmenia v súlade s odsekmi 4 a 5 alebo ich platnosť uplynie po dátume uvedenom v článku 26 ods. 3 bez ohľadu na zostávajúcu platnosť alebo trvalý status.
   4.   Platné akreditácie výrobcu v oblasti zabezpečenia, kvality, ochrany životného prostredia a bezpečnosti a ochrany zdravia, ktorý vyrábal ochraňované hodnoty eura a/alebo suroviny na výrobu eurobankoviek v súlade so zrušenými rozhodnutiami ECB o akreditácii počas 36 mesiacov pred dátumom uvedeným v článku 26 ods. 3, sa menia na akreditácie v súlade s článkom 7 tohto rozhodnutia a príslušnými požiadavkami akreditácie.
   5.   Platné akreditácie výrobcu v oblasti zabezpečenia, kvality, ochrany životného prostredia a bezpečnosti a ochrany zdravia, ktorý nevyrábal ochraňované hodnoty eura a/alebo suroviny na výrobu eurobankoviek v súlade so zrušenými rozhodnutiami ECB o akreditácii počas 36 mesiacov pred dátumom uvedeným v článku 26 ods. 3, sa zmenia na predbežné akreditácie v súlade s článkom 8 tohto rozhodnutia a príslušnými požiadavkami akreditácie.
   6.   Všetky začaté alebo prebiehajúce postupy podľa zrušených rozhodnutí ECB o akreditácii v súvislosti s pôvodnými akreditáciami, najmä:

               a)

               úvodné alebo následné bezpečnostné inšpekcie vrátane auditov alebo predbežných auditov v oblasti kvality;

               b)

               udeľovanie akreditácie, resp. akreditácií;

               c)

               vydanie rozhodnutia o upozornení, pozastavene činnosti alebo odňatie akreditácie, resp. akreditácií alebo

               d)

               preskúmania činností alebo rozhodnutí podľa písmen a) až c),

         sa ukončia v súlade s ustanoveniami zrušených rozhodnutí ECB o akreditácii v období končiacom sa dátumom uvedeným v článku 26 ods. 3.
   7.   V rámci výroby eurobankoviek od roku 2016 NCB neschvália žiadne vytlačené eurobankovky obsahujúce chemické látky, ktoré prekračujú povolené limity uvedené v požiadavkách v oblasti ochrany životného prostredia a bezpečnosti a ochrany zdravia.
   Článok 26
   Záverečné ustanovenia
   1.   Toto rozhodnutie je účinné odo dňa nasledujúceho po jeho uverejnení v Úradnom vestníku Európskej únie.
   2.   Články 23 a 25 sa uplatňujú odo dňa nasledujúceho po uverejnení tohto rozhodnutia v Úradnom vestníku Európskej únie.
   3.   Ostatné ustanovenia tohto rozhodnutia sa uplatňujú po 12 mesiacoch po jeho uverejnení v Úradnom vestníku Európskej únie

   Článok 27
   Adresáti
   Toto rozhodnutie je adresované výrobcom ochraňovaných hodnôt eura a hodnôt eura a aj národným centrálnym bankám v prípade, že národné centrálne banky vykonávajú kontroly zásob, kontroly likvidácie alebo kontroly prepravy.

      Vo Frankfurte nad Mohanom 20. decembra 2013

            Prezident ECB

         Mario DRAGHI

      (1)  Ú. v. ES L 318, 27.11.1998, s. 4.

      (2)  Ú. v. EÚ L 140, 30.5.2008, s. 26.

      (3)  Ú. v. EÚ L 330, 15.12.2010, s. 14.

      (4)  Ú. v. EÚ L 176, 5.7.2011, s. 52.

      (5)  Ú. v. ES L 264, 12.10.1999, s. 21.


title: Rozhodnutie Rady 2009/570/SZBP z  27. júla 2009 , ktorým sa mení a dopĺňa a predlžuje rozhodnutie 2008/901/SZBP o nezávislej medzinárodnej vyšetrovacej misii pre konflikt v Gruzínsku

text:
               29.7.2009

               SK

               Úradný vestník Európskej únie

               L 197/108

      ROZHODNUTIE RADY 2009/570/SZBP
   z 27. júla 2009,
   ktorým sa mení a dopĺňa a predlžuje rozhodnutie 2008/901/SZBP o nezávislej medzinárodnej vyšetrovacej misii pre konflikt v Gruzínsku
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 13 ods. 3 a článok 23 ods. 1,
   keďže:

               (1)

               Európska rada 1. septembra 2008 vyhlásila, že Európska únia je pripravená angažovať sa v snahe podporiť úsilie o dosiahnutie mierového a trvalého riešenia konfliktov v Gruzínsku a že je pripravená podporiť opatrenia na budovanie dôvery.

               (2)

               Rada 15. septembra 2008 podporila myšlienku nezávislého medzinárodného vyšetrovania konfliktu v Gruzínsku a 2. decembra 2008 prijala rozhodnutie Rady 2008/901/SZBP (1) o nezávislej medzinárodnej vyšetrovacej misii pre konflikt v Gruzínsku na obdobie od 2. decembra 2008 do 31. júla 2009.

               (3)

               Politický a bezpečnostný výbor na zasadnutí 3. júla 2009 odporučil predĺženie trvania vyšetrovacej misie o ďalšie dva mesiace,

         ROZHODLA TAKTO:
   Článok 1
   Rozhodnutie 2008/901/SZBP sa týmto mení a dopĺňa takto:

               1.

               Článok 2 ods. 1 sa nahrádza takto:
               „1.   Finančná referenčná suma určená na výdavky súvisiace s vykonávaním vyšetrovacej misie na obdobie od 2. decembra 2008 do 30. septembra 2009 je 1 600 000 EUR.“

               2.

               Článok 5 druhý pododsek sa nahrádza takto:
               „Uplatňuje sa do 30. septembra 2009.“

         Článok 2
   Toto rozhodnutie nadobúda účinnosť dňom jeho prijatia.
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 27. júla 2009

            Za Radu

            predseda

         C. BILDT

      (1)  Ú. v. EÚ L 323, 3.12.2008, s. 66.


title: Rozhodnutie Rady a Komisie (EÚ, Euratom) 2015/998 z 21. apríla 2015 o uzavretí Dohody o stabilizácii a pridružení medzi Európskymi spoločenstvami a ich členskými štátmi na jednej strane a Bosnou a Hercegovinou na strane druhej

text:
               30.6.2015

               SK

               Úradný vestník Európskej únie

               L 164/548

         ROZHODNUTIE RADY A KOMISIE (EÚ, Euratom) 2015/998
   z 21. apríla 2015
   o uzavretí Dohody o stabilizácii a pridružení medzi Európskymi spoločenstvami a ich členskými štátmi na jednej strane a Bosnou a Hercegovinou na strane druhej
   RADA EURÓPSKEJ ÚNIE A EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 6 druhým pododsekom písm. a) a článkom 218 ods. 8,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 101 druhý odsek,
   so zreteľom na návrh Európskej komisie,
   so zreteľom na súhlas Európskeho parlamentu (1),
   so zreteľom na súhlas udelený Radou podľa článku 101 Zmluvy o založení Európskeho spoločenstva pre atómovú energiu,
   keďže:

               (1)

               Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Bosnou a Hercegovinou na strane druhej (ďalej len „dohoda“) bola podpísaná 16. júna 2008 s výhradou jej uzavretia k neskoršiemu dátumu.

               (2)

               Obchodné ustanovenia obsiahnuté v dohode majú výnimočnú povahu, súvisia s politikou vykonávanou v rámci procesu stabilizácie a pridruženia, a nebudú zakladať pre Európsku úniu žiadny precedens v obchodnej politike Únie so zreteľom na iné tretie krajiny než krajiny západného Balkánu.

               (3)

               V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a stala sa jeho právnym nástupcom.

               (4)

               Chorvátska republika po podpísaní dohody pristúpila 1. júla 2013 k Európskej únii. S cieľom zohľadniť tieto skutočnosti je potrebná úprava dohody vo forme protokolu.

               (5)

               Táto dohoda by sa mala schváliť,

         PRIJALI TOTO ROZHODNUTIE:
   Článok 1
   Týmto sa v mene Európskej únie a Európskeho spoločenstva pre atómovú energiu schvaľuje Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Bosnou a Hercegovinou na strane druhej, k nej pripojené prílohy a protokoly, ako aj spoločné vyhlásenia a vyhlásenie Spoločenstva pripojené k záverečnému aktu.
   Uvedené texty sú pripojené k tomuto rozhodnutiu.
   Článok 2
   Predseda Rady vydá v mene Únie toto oznámenie:

      „V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a stala sa jeho právnym nástupcom a od tohto dátumu vykonáva všetky práva a preberá všetky povinnosti Európskeho spoločenstva. Odkazy na ‚Európske spoločenstvo‘ v texte dohody sa preto tam, kde je to vhodné, považujú za odkazy na ‚Európsku úniu‘.“

   Článok 3
   1.   Pozíciu, ktorú má Únia alebo Európske spoločenstvo pre atómovú energiu zaujať v rámci Rady pre stabilizáciu a pridruženie a v rámci Výboru pre stabilizáciu a pridruženie, ak Rada pre stabilizáciu a pridruženie splnomocnila na konanie Výbor pre stabilizáciu a pridruženie, určí Rada na návrh Komisie, prípadne Komisia, a to v súlade s príslušnými ustanoveniami zmlúv.
   2.   Rade pre stabilizáciu a pridruženie predsedá zo strany Únie vysoký predstaviteľ Únie pre zahraničné veci a bezpečnostnú politiku v súlade so svojimi zodpovednosťami podľa zmlúv a vo svojej funkcii predsedu Rady pre zahraničné veci. Výboru pre stabilizáciu a pridruženie predsedá v súlade s jeho rokovacím poriadkom zástupca Komisie.
   3.   Rozhodnutie o uverejnení rozhodnutí Rady pre stabilizáciu a pridruženie a Výboru pre stabilizáciu a pridruženie v Úradnom vestníku Európskej únie prijme Rada alebo Komisia pre každý prípad osobitne, a to v súlade s príslušnými ustanoveniami zmlúv.
   Článok 4
   Týmto sa predseda Rady poveruje určiť osoby splnomocnené v mene Európskej únie uložiť akt o schválení podľa článku 134 dohody. Predseda Komisie uloží takýto akt o schválení v mene Európskeho spoločenstva pre atómovú energiu.
   Článok 5
   Toto rozhodnutie nadobúda účinnosť dňom jeho prijatia.

      V Luxemburgu 21. apríla 2015

            Za Radu

            predseda

         E. RINKĒVIČS

      V Bruseli 30. apríla 2015

            Za Komisiu

            predseda

         J.-C. JUNCKER

      (1)  Ú. v. EÚ C 15 E, 21.1.2010, s. 159.


title: 2011/587/EÚ: Rozhodnutie Európskeho parlamentu z  10. mája 2011 o účtovnej závierke Európskej námornej bezpečnostnej agentúry za rozpočtový rok 2009

text:
               27.9.2011

               SK

               Úradný vestník Európskej únie

               L 250/185

         ROZHODNUTIE EURÓPSKEHO PARLAMENTU
   z 10. mája 2011
   o účtovnej závierke Európskej námornej bezpečnostnej agentúry za rozpočtový rok 2009
   (2011/587/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej námornej bezpečnostnej agentúry za rozpočtový rok 2009,

               —

               so zreteľom na správu Dvora audítorov o overení ročnej účtovnej závierky Európskej námornej bezpečnostnej agentúry za rozpočtový rok 2009 spolu s odpoveďami agentúry (1),

               —

               so zreteľom na odporúčanie Rady z 15. februára 2011 (05892/2011 – C7-0052/2011),

               —

               so zreteľom na článok 276 Zmluvy o ES a článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 1406/2002 z 27. júna 2002, ktorým sa ustanovuje Európska námorná bezpečnostná agentúra (3), a najmä na jeho článok 19,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A7-0132/2011),

               1.

               schvaľuje účtovnú závierku Európskej námornej bezpečnostnej agentúry za rozpočtový rok 2009;

               2.

               poveruje svojho predsedu, aby postúpil toto rozhodnutie výkonnému riaditeľovi Európskej námornej bezpečnostnej agentúry, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 338, 14.12.2010, s. 52.

      (2)  Ú. v. ES L 248, 16.9.2002, s. 1.

      (3)  Ú. v. ES L 208, 5.8.2002, s. 1.

      (4)  Ú. v. ES L 357, 31.12.2002, s. 72.


               17.10.2017

               SK

               Úradný vestník Európskej únie

               C 349/81

         P8_TA(2015)0356
   Žiadosť o zbavenie imunity Bélu Kovácsa
   Rozhodnutie Európskeho parlamentu zo 14. októbra 2015 o žiadosti o zbavenie imunity Bélu Kovácsa (2014/2044(IMM))
   (2017/C 349/13)

      Európsky parlament,

               —

               so zreteľom na žiadosť o zbavenie imunity Bélu Kovácsa v súvislosti s vyšetrovaním, ktoré má viesť maďarský ústredný úrad prokuratúry, postúpenú 12. mája 2014 maďarským generálnym prokurátorom Dr. Péterom Poltom a oznámenú v pléne 3. júla 2014; so zreteľom na ďalšie objasnenia, ktoré poskytol Dr. Polt vo svojich listoch zo 16. októbra 2014 a z 23. marca 2015 a na výmenu názorov s Dr. Poltom na schôdzi Výboru pre právne veci, ktorá sa uskutočnila 14. júla 2015,

               —

               po vypočutí Bélu Kovácsa v súlade s článkom 9 ods. 5 rokovacieho poriadku,

               —

               so zreteľom na článok 9 Protokolu č. 7 o výsadách a imunitách Európskej únie a článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,

               —

               so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010, zo 6. septembra 2011 a 17. januára 2013 (1),

               —

               so zreteľom na článok 4 ods. 2 maďarskej ústavy, oddiel 10 ods. 2 a oddiel 12 ods. 1 zákona LVII z roku 2004 o štatúte maďarských poslancov Európskeho parlamentu a na oddiel 74 odseky 1 a 3 zákona XXXVI z roku 2012 o maďarskom Národnom zhromaždení,

               —

               so zreteľom na článok 5 ods. 2, článok 6 ods. 1 a článok 9 rokovacieho poriadku,

               —

               so zreteľom na správu Výboru pre právne veci (A8-0291/2015),

               A.

               keďže maďarský generálny prokurátor požiadal o zbavenie imunity poslanca Európskeho parlamentu Bélu Kovácsa, aby na základe dôvodných podozrení mohlo byť začaté vyšetrovanie s cieľom určiť, či bude proti nemu vznesené obvinenie, pokiaľ ide o trestný čin špionáže voči inštitúciám Európskej únie podľa oddielu 261/A zákona C z roku 2012 maďarského trestného zákonníka; keďže podľa tohto oddielu každá osoba, ktorá vykonáva spravodajskú činnosť voči Európskemu parlamentu, Európskej komisii alebo Rade Európskej únie pre nečlenskú krajinu Európskej únie, bude potrestaná v súlade s oddielom 261; keďže podľa oddielu 261 ods. 1 každá osoba, ktorá vykonáva spravodajskú činnosť pre zahraničnú moc alebo zahraničnú organizáciu proti Maďarsku, dopúšťa sa trestného činu, ktorý sa trestá odňatím slobody na dva až osem rokov;

               B.

               keďže podľa článku 9 Protokolu o výsadách a imunitách Európskej únie poslanci Európskeho parlamentu uplatňujú na území svojho vlastného členského štátu imunity priznané poslancom parlamentu daného členské štátu;

               C.

               keďže podľa článku 4 ods. 2 maďarskej ústavy majú poslanci národného parlamentu imunitu; keďže podľa oddielu 10 ods. 2 zákona LVII z roku 2004 o štatúte maďarských poslancov Európskeho parlamentu majú poslanci Európskeho parlamentu imunitu v rovnakom rozsahu ako poslanci maďarského parlamentu; keďže podľa oddielu 74 ods. 1 zákona XXXVI z roku 2012 o Národnom zhromaždení možno proti poslancovi začať alebo viesť trestné konanie a uplatňovať donucovacie opatrenie v rámci trestného konania iba po predchádzajúcom súhlase národného zhromaždenia; keďže podľa oddielu 74 ods. 3 toho istého zákona podáva žiadosť o zbavenie imunity generálny prokurátor s cieľom začať vyšetrovanie;

               D.

               keďže vo veci Bf.I.2782/2002 maďarský najvyšší súd vyhlásil, že poslanecká imunita je obmedzená na trestné konanie a nevzťahuje sa na opatrenia, ktoré nie sú upravené trestným poriadkom a sú zamerané na predchádzanie trestným činom, ich odhaľovanie alebo preukazovanie;

               E.

               keďže podľa oddielu 261/A zákona C z roku 2012 maďarského trestného zákonníka je trestný čin, pre ktorý možno viesť vyšetrovanie proti Bélovi Kovácsovi, trestný od 1. januára 2014;

               F.

               keďže vyšetrovanie a akékoľvek následné obvinenie, v súvislosti s ktorým sa žiada o zbavenie imunity, sa teda týkajú iba udalostí, ktoré nastali po 1. januári 2014;

               G.

               keďže podľa judikatúry maďarského Najvyššieho súdu zhromažďovanie dôkazov podľa zákona CXXV z roku 1995 o národných bezpečnostných službách pred týmto dátumom bolo v súlade so zákonom a nevyžadovalo si zbavenie imunity;

               H.

               keďže vyšetrovanie trestného činu bude viesť ústredný úrad prokuratúry pre vyšetrovanie; keďže podľa článku 29 ods. 1 maďarskej ústavy sú úrady generálneho prokurátora a prokuratúry nezávislé, vykonávajú svoje ústavné úlohy nezávisle od externých organizácií a postupujú v súlade s prezumpciou neviny;

               I.

               keďže na zbavenie imunity Bélu Kovácsa by sa mali vzťahovať podmienky uvedené v článku 9 ods. 6 rokovacieho poriadku;

               J.

               keďže Európsky parlament v tomto prípade nenašiel žiadny dôkaz o tom, že by išlo o fumus persecutionis, t. j. o dostatočne závažné a presné podozrenie, že žiadosť o zbavenie imunity bola predložená v súvislosti s konaním začatým so zámerom politicky uškodiť príslušnému poslancovi;

               1.

               prijíma rozhodnutie zbaviť Bélu Kovácsa imunity;

               2.

               poveruje svojho predsedu, aby ihneď postúpil toto rozhodnutie a správu gestorského výboru príslušnému maďarskému orgánu a Bélovi Kovácsovi.

      (1)  Rozsudok Súdneho dvora z 12. mája 1964, Wagner/Fohrmann a Krier, C-101/63, ECLI:EÚ:C:1964:28; rozsudok Súdneho dvora z 10. júla 1986, Wybot/Faure a iní, C-149/85, ECLI:EÚ:C:1986:310; rozsudok Všeobecného súdu z 15. októbra 2008, Mote/Parlament, T-345/05, ECLI:EÚ:T:2008:440; rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. Septembra 2011, Patriciello, C-163/10, ECLI: EÚ:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23.


title: Rozhodnutie Rady o zriadení skupiny pre technickú pomoc

text:
Dôležité právne oznámenie

|

31960D1119(01)

Úradný vestník 073 , 19/11/1960 S. 1429 - 1430 Dánske špeciálne vydanie: Série II Zväzok VII S. 0008  Anglické špeciálne vydanie: Série II Zväzok VII S. 0008  Fínske špeciálne vydanie: Kapitola 11 Zväzok 1 S. 0009  Švédske špeciálne vydanie: Kapitola 11 Zväzok 1 S. 0009

		Rozhodnutie Radyo zriadení skupiny pre technickú pomocRADA EURÓPSKEHO HOSPODÁRSKEHO SPOLOČENSTVA,keďže v určitých odvetviach nezodpovedajú dostupné zdroje potrebe technickej pomoci, a keďže je preto potrebné predísť zdvojeniu v poskytovaní technickej pomoci a účinne využívať dostupné finančné a ľudské zdroje;keďže je potrebné sprístupniť viac technickej pomoci rozvojovým krajinám a hľadať najvhodnejšie prostriedky na dosiahnutie tohto cieľa;keďže je užitočné porovnávať príslušné skúsenosti, rôzne použité metódy a organizačné problémy, ktoré vzniknú, s náležitým zreteľom na činnosti iných regionálnych a medzinárodných organizácií pre technickú pomoc;keďže úsilie v oblasti technickej pomoci na medzinárodnej a národnej úrovni by sa malo zvýšiť, avšak bez nahradenia tohto úsilia činnosťami národných agentúr členských štátov;keďže by bolo preto veľmi užitočné koordinovať činnosti členských štátov v oblasti technickej pomoci, pričom sa tým umožní najlepšie možné využite materiálnych a ľudských zdrojov v oblasti technickej pomoci,ROZHODLA TAKTO:1. Týmto sa zriaďuje Skupina pre technickú pomoc s cieľom podporovať účinnú spoluprácu medzi členskými štátmi a Komisiou a hľadať spoločné riešenia pre osobitné otázky týkajúce sa technickej pomoci pre rozvojové krajiny.2. Hlavné funkcie skupiny sú:a) vymieňať informácie o činnostiach členských štátov a Komisie v oblasti technickej pomoci;b) porovnávať dostupné zdroje v darcovských krajinách a potreby rozvojových krajín;c) skúmať žiadosti rozvojových krajín o technickú pomoc, najmä s cieľom hľadať najlepšie prostriedky na vybavenie týchto žiadostí;d) porovnávať a prípadne navrhovať zosúlaďovanie metód a techník národnými agentúrami v oblasti technickej pomoci;e) uvažovať neskôr o začatí jednotnej akcie v oblasti technickej pomoci a uskutočňovať návrhy, ktoré sa toho týkajú;f) vo všeobecnosti skúmať akékoľvek problémy v rámci pôsobnosti skupiny vznesené ktorýmkoľvek členom, a najmä podporovať spoluprácu medzi členskými štátmi v medzinárodných organizáciách a uskutočňovať užitočné návrhy v tejto súvislosti.3. Skupina sa skladá zo zástupcov každého členského štátu a Komisie, ktorí majú osobitnú právomoc v oblasti technickej pomoci. Každého delegáta môže zastúpiť náhradník, ktorý je vymenovaný za rovnakých podmienok.Delegátom môžu pomáhať odborníci v diskusiách o osobitných otázkach.Služby sekretariátu pre skupinu zabezpečuje Sekretariát Rady.4. Vysoký úrad ESUO a Komisia Euratom-u môžu byť zastúpení na zasadnutiach skupiny.5. Skupina môže prizvať a vypočuť názory ktoréhokoľvek odborníka, ktorého rady považuje počas svojej práce za užitočné.6. Skupina v pravidelných intervaloch podáva správu príslušným úradom.V Bruseli 19. októbra 1960Za RadupredsedaJ. M. A. H. Luns--------------------------------------------------


title: Rozhodnutie Rady (EÚ) 2016/1707 z 20. septembra 2016, ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externých audítorov Eesti Pank

text:
               23.9.2016

               SK

               Úradný vestník Európskej únie

               L 257/13

         ROZHODNUTIE RADY (EÚ) 2016/1707
   z 20. septembra 2016,
   ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externých audítorov Eesti Pank
   RADA EURÓPSKEJ ÚNIE,
   so zreteľom na Protokol č. 4 o Štatúte Európskeho systému centrálnych bánk a Európskej centrálnej banky, ktorý je pripojený k Zmluve o Európskej únii a Zmluve o fungovaní Európskej únie, a najmä na jeho článok 27.1,
   so zreteľom na odporúčanie Európskej centrálnej banky zo 14. júla 2016 Rade Európskej únie o externom audítorovi Eesti Pank (ECB/2016/20) (1),
   keďže:

               (1)

               Účty Európskej centrálnej banky (ECB) a národných centrálnych bánk členských štátov, ktorých menou je euro, majú overiť nezávislí externí audítori odporúčaní Radou guvernérov ECB a schválení Radou.

               (2)

               Mandát externých audítorov Eesti Pank sa skončil po vykonaní auditu za rozpočtový rok 2015. Preto je potrebné vymenovať externého audítora od rozpočtového roku 2016.

               (3)

               Eesti Pank si za svojho externého audítora na rozpočtové roky 2016 až 2020 vybrala spoločnosť KPMG Baltics OÜ.

               (4)

               Rada guvernérov ECB odporučila, aby sa za externého audítora Eesti Pank na rozpočtové roky 2016 až 2020 vymenovala spoločnosť KPMG Baltics OÜ.

               (5)

               Následne po odporúčaní Rady guvernérov ECB by sa rozhodnutie Rady 1999/70/ES (2) malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   V článku 1 rozhodnutia 1999/70/ES sa odsek 17 nahrádza takto:

      „17.   Spoločnosť KPMG Baltics OÜ sa týmto schvaľuje za externého audítora Eesti Pank na rozpočtové roky 2016 až 2020.“

   Článok 2
   Toto rozhodnutie nadobúda účinnosť dňom jeho oznámenia.
   Článok 3
   Toto rozhodnutie je určené ECB.

      V Bruseli 20. septembra 2016

            Za Radu

            predseda

         I. KORČOK

      (1)  Ú. v. EÚ C 266, 22.7.2016, s. 1.

      (2)  Rozhodnutie Rady 1999/70/ES z 25. januára 1999 o externých audítoroch národných centrálnych bánk (Ú. v. ES L 22, 29.1.1999, s. 69).


title: Rozhodnutie Európskeho parlamentu, Rady, Komisie, súdneho dvora, dvora audítorov, hospodárskeho a sociálneho výboru a výboru regiónov z 20. júla 2000 o organizácii a činnosti Úradu pre úradné publikácie Európskych spoločenstiev

text:
Avis juridique important

|

32000D0459

Official Journal L 183 , 22/07/2000 P. 0012 - 0015

ROZHODNUTIE EURÓPSKEHO PARLAMENTU, RADY, KOMISIE, SÚDNEHO DVORA, DVORA AUDÍTOROV, HOSPODÁRSKEHO A SOCIÁLNEHO VÝBORU A VÝBORU REGIÓNOVz 20. júla 2000o organizácii a činnosti Úradu pre vydávanie úradných publikácií Európskych spoločenstiev(2000/459/ES, ESUO, Euratom)EURÓPSKY PARLAMENT,RADA EURÓPSKEJ ÚNIE,KOMISIA,SÚDNY DVOR,DVOR AUDÍTOROV,HOSPODÁRSKY A SOCIÁLNY VÝBOR,VÝBOR REGIONÓNOVso zreteľom na Zmluvu o Európskej únii,so zreteľom na Zmluvu o založení Európskeho spoločenstva,so zreteľom na Zmluvu o založení Európskeho spoločenstva uhlia a ocele,so zreteľom na Zmluvu o založení Európskeho spoločenstva pre atómovú energiu,keďže:(1) Článok 8 rozhodnutia predstaviteľov vlád členských štátov z 8. apríla 1965 o dočasnom umiestnení niektorých orgánov a úradov spoločenstiev[1] ustanovil, že Úrad pre vydávanie úradných publikácií Európskych spoločenstiev (ďalej len "úrad") sa umiestni do Luxemburgu. Toto ustanovenie bolo vykonané rozhodnutím 69/13/Euratom, ESUO, EHS,[2] zmeneným a doplneným rozhodnutím 80/443/EHS, Euratom, ESUO[3];(2) rozpočtové nariadenie z 21. decembra 1977 vzťahujúce sa na všeobecný rozpočet Európskych spoločenstiev[4], naposledy zmenené a doplnené nariadením Rady (ES, ESUO, Euratom) č. 2779/98[5], upravuje osobitné ustanovenia, ktoré sa týkajú činnosti úradu;(3) právnu úpravu, ktorá sa týka úradu je potrebné prispôsobiť tak, aby sa zohľadnili zmeny v praxi z hľadiska právomocí zverených menujúcemu orgánu;(4) vo vydavateľskej činnosti nastal značný technologický pokrok, na ktorý je potrebné prihliadať pri vykonávaní činnosti úradu;(5) rozhodnutie 69/13/Euratom, ESUO, EHS bolo podstatným spôsobom zmenené a doplnené. Z dôvodu ďalších zmien je v záujme zrozumiteľnosti potrebné uvedené rozhodnutie vecne prepracovať,PRIJALI TOTO ROZHODNUTIE:Článok 1Úlohou Úradu pre vydávanie úradných publikácií Európskych spoločenstiev (ďalej len "úrad") je pri čo najvýhodnejších technických a finančných podmienkach vydávať publikácie orgánov Európskych spoločenstiev a ich útvarov, ktoré sú za túto činnosť zodpovedné.Článok 2Na účely tohto rozhodnutia sa používajú tieto pojmy:1. "uverejniť" znamená vydať a distribuovať publikácie v akejkoľvek podobe a forme a akýmikoľvek prostriedkami v súčasnej alebo budúcej podobe;2. "orgány" sú Európsky parlament, Rada, Komisia, Súdny dvor, Dvor audítorov, Hospodársky a sociálny výbor a Výbor regiónov;3. "inštitúcie, úrady a agentúry" sú inštitúcie, úrady a agentúry zriadené zmluvami alebo na ich základe.Článok 31. Úrad samostatne alebo prostredníctvom dodávateľov plní tieto úlohy:a) uverejňuje Úradný vestník Európskych spoločenstiev (ďalej len "úradný vestník");b) uverejňuje ostatné publikácie pre orgány Európskych spoločenstiev alebo ich útvary bez toho, aby boli dotknuté odseky 2 a 3;c) uverejňuje publikácie pre inštitúcie, úrady a agentúry, pokiaľ o to požiadajú.2. Interné dokumenty môže každá inštitúcia vydať a distribuovať samostatne.3. Orgány, inštitúcie, úrady a agentúry môžu vo výnimočných prípadoch uverejňovať publikácie aj iným spôsobom ako prostredníctvom úradu, pokiaľ by jeho zapojenie podstatne zvýšilo náklady alebo úrad z technických príčin nie je schopný splniť naliehavé požiadavky, ktoré sa týkajú vydania a distribúcie publikácie vo veľmi krátkom termíne. V tomto prípade musia bezodkladne informovať riadiaci výbor.4. Plnenie úloh úradu zahŕňa:a) zhromaždenie dokumentov určených na uverejnenie;b) prípravu a kontrolu textov a iných prvkov podľa pokynov orgánov, inštitúcií, úradov a agentúr;c) uzatváranie zmlúv s dodávateľmi;d) tlač naliehavých dokumentov alebo dokumentov s nízkym nákladom;e) dohľad nad vykonávanými činnosťami;f) kontrolu kvality;g) finančnú kontrolu zmlúv s dodávateľmi;h) kvalitatívnu a kvantitatívnu akceptáciu;i) účtovnú kontrolu, zahŕňajúcu potvrdzovanie platobných príkazov a vydávanie potvrdení v súlade s rozpočtovým nariadením;j) katalogizáciu a archiváciu publikácii;k) riadenie predaja;l) distribúcia publikácií.Úrad ďalej poskytuje orgánom, inštitúciám, úradom a agentúram všetky technické, finančné a obchodné informácie pre ich vydavateľské projekty a pomáha im pri príprave bežných štandardizovaných zmlúv.5. O uverejnení rozhodujú výlučne príslušné orgány, inštitúcie, úrady alebo agentúry.Článok 41. Zriaďuje sa riadiaci výbor úradu. Každý orgán má vo výbore jeden hlas.2. Riadiaci výbor zasadá na podnet svojho predsedu alebo na základe žiadosti niektorého orgánu. Zasadá najmenej raz za šesť mesiacov.3. Riadiaci výbor prijíma rozhodnutia jednoduchou väčšinou, ak nie je ustanovené inak. Bez toho, aby bol dotknutý článok 3 ods. 5, ak riadiaci výbor prijíma rozhodnutie, ktoré sa týka uverejnenia textu jedného orgánu, musí väčšina zahŕňať aj hlas tohto orgánu.Článok 51. Riadiaci výbor v spoločnom záujme orgánov, inštitúcií, úradov a agentúr:a) jednomyseľným rozhodnutím prijíma pravidlá upravujúce fungovanie úradu;b) jednomyseľným rozhodnutím prijíma usmernenia pre všeobecné obchodné podmienky a bezplatnú distribúciu;c) predkladá orgánom, inštitúciám, úradom a agentúram návrhy na zlepšenie fungovania úradu;d) v rámci rozpočtového procesu zostavuje na základe návrhu vypracovaného riaditeľom úradu odhad príjmov a výdavkov úradu, ktorý predkladá Komisii s cieľom zostavenie odhadu príjmu a výdavkov Komisie; taktiež navrhuje Komisii úpravy organizácie úradu, ktoré považuje za potrebné;e) určuje druhy doplnkových platených služieb, ktoré môže úrad poskytovať orgánom, inštitúciám, úradom a agentúram a úhrady za ne;f) určuje druhy služieb, na ktoré môže úrad využívať dodávateľov;g) na základe návrhu vypracovaného riaditeľom úradu zostavuje výročnú správu o riadení, ktorá sa z hľadiska analytického účtovníctva vzťahuje predovšetkým na všetky príjmové a výdavkové položky týkajúce sa prác a služieb vykonávaných a poskytovaných úradom; do 1. mája každého roku predkladá orgánom túto správu za predchádzajúci rozpočtový rok;h) podieľa sa na vymenovaní niektorých úradníkov, ako je ustanovené v článku 6.2. Pokiaľ ide o úradný vestník je riadiaci výbor oprávnený najmä:a) zabezpečiť, aby príslušné orgány jednotlivých orgánov prijali základné rozhodnutia, ktoré majú spoločne používať orgány využívajúce úradný vestník a zabezpečiť, aby prijaté rozhodnutia boli riadne uplatňované;b) podávať návrhy na zlepšenie štruktúry a úpravy úradného vestníka;c) podávať orgánom návrhy na zosúladenie úpravy textov určených na uverejnenie;d) skúmať ťažkosti vyskytujúce sa pri bežnom vydávaní úradného vestníka a vydávať úradu potrebné príkazy a navrhovať orgánom vhodné odporúčania na prekonanie týchto ťažkostí;e) jednohlasne rozhodovať, či a za akých okolností je možné v úradnom vestníku uverejniť publikácie nepochádzajúce od orgánov. Toto ustanovenie sa však nevzťahuje na publikácie vypracované na základe právnych predpisov spoločenstva;f) požiadať v súlade s článkom 133 rozpočtového nariadenia Komisiu o otvorenie bankového účtu na správu prevádzkového kapitálu, z ktorého sa financujú činnosti potrebné na vydávanie úradného vestníku zabezpečované dodávateľmi.3. Riadiaci výbor jednohlasne prijme svoj rokovací poriadok, ktorý predtým predložil orgánom. Zo svojich členov si zvolí predsedu.Článok 61. Právomoci menujúceho orgánu vo vzťahu k úradníkom alebo iným zamestnancom v triedach A 1, A 2, A 3 a LA 3 vykonáva Komisia za nasledovných podmienok.Komisia bez súhlasného stanoviska riadiaceho výboru nemôže vymenovať úradníkov v triedach A 1, A 2, A 3 a LA 3. V prípade tried A 1 a A 2 musí byť stanovisko jednomyseľné.Riadiaci výbor sa priamo zúčastňuje všetkých konaní, ktoré majú byť ukončené pred vymenovaním úradníkov alebo iných zamestnancov v triedach A 1, A 2, A 3 a LA 3, najmä prípravy oznámenia o voľnom mieste, posudzovania prihlášok a vymenovania komisií pre výberové konania.2. Právomoci menujúceho orgánu vo vzťahu k úradníkom alebo iným zamestnancom v iných triedach, ako sú triedy uvedené v odseku 1 vykonáva Komisia. Komisia môže tieto právomoci delegovať na riaditeľa úradu.Komisia alebo riaditeľ úradu, pokiaľ na neho boli delegované právomoci menujúceho orgánu, informuje riadiaci výbor o všetkých vymenovaniach, podpísaných zmluvách, povýšeniach alebo disciplinárnych konaniach týkajúcich sa úradníkov alebo iných zamestnancov, ktorí nie sú uvedení v odseku 1. Ak Komisia nedelegovala na riaditeľa úradu právomoci menujúceho orgánu vo vzťahu k týmto úradníkom alebo iným zamestnancom, vykonáva tieto úkony Komisia na návrh riaditeľa.3. Správne postupy súvisiace s úradnými úkonmi uvedenými v odsekoch 1 a 2 a bežné personálne riadenie, predovšetkým v oblasti dôchodkového zabezpečenia, nemocenského poistenia, pracovných úrazov, platov a dovoleniek, sa vykonávajú rovnakým spôsobom ako pri zamestnancoch Komisie pracujúcich v Luxemburgu.4. Oznámenia o voľných miestach v úrade sa včas oznámia úradníkom vo všetkých orgánoch spoločenstva.Článok 71. Rozpočtové prostriedky pridelené úradu, ktorých celková výška sa uvádza v osobitnej položke v oddieli rozpočtu týkajúcom sa Komisie, sa podrobne rozpíšu v prílohe k tomuto oddielu.Táto príloha má podobu výkazu príjmov a výdavkov s rovnakým členením ako oddiely rozpočtu.2. Zoznam pracovných miest v úrade sa uvedie v prílohe k tabuľke plánu pracovných miest Komisie.3. Všetky orgány, inštitúcie, úrady alebo agentúry pôsobia ako povoľujúci úradník vo vzťahu k rozpočtovým prostriedkom v položke rozpočtu "výdavky na vydavateľskú činnosť" vo svojom rozpočte. Náklady na bezplatnú distribúciu publikácií uhrádzajú príslušné orgány, inštitúcie, úrady alebo agentúry. Riadiaci výbor ustanoví postupy spolupráce v oblasti účtovníctva medzi úradom a orgánmi, inštitúciami, úradmi a agentúrami.4. Služby, ktoré úrad poskytuje za úhradu, sa fakturujú tak, ako ustanoví riadiaci výbor. Na konci rozpočtového roku riadiaci výbor informuje rozpočtový orgán o členení čiastok získaných týmto spôsobom v prílohe k rozpočtovej položke.5. Úrad vedie oddelené účty pre predaj úradného vestníka a publikácií. Čistý výnos z predaja sa po skončení rozpočtového roka odvádza orgánom, inštitúciám, úradom a agentúram."Čistý výnos z predaja" znamená: celkový súčet faktúr, od ktorého sa odpočítajú správne, inkasné a iné náklady.Článok 8Riaditeľ úradu je zodpovedný za riadne fungovanie úradu, pričom v rámci svojich právomocí koná pod dohľadom riadiaceho výboru. Zabezpečuje činnosť sekretariátu, predkladá výboru správy o plnení svojich povinností a návrhy na zlepšenie fungovania úradu. Je nadriadeným orgánom pre personál úradu. V prípade, ak je riaditeľ neprítomný alebo nemôže vykonávať svoju funkciu, bez ohľadu na pravidlá pre zastupovanie, plní jeho povinnosti zamestnanec úradu, ktorého tým poverí riadiaci výbor.Článok 9Týmto sa zrušuje rozhodnutie 69/13/Euratom, ESUO, EHS.Odkazy na zrušené rozhodnutie sa považujú za odkazy na toto rozhodnutie.V Bruseli a Luxemburgu 20. júla 2000Za Európsky parlamentpredsedkyňaN. FONTAINEZa RadupredsedkyňaF. PARLYZa KomisiupredsedaR. PRODIZa Súdny dvorpredsedaG. C. RODRÍGUEZ IGLESIASZa Dvor audítorovpredsedaJ. O. KARLSSONZa Hospodársky a sociálny výborpredsedkyňaB. RANGONI MACHIAVELLIZa Výbor regiónovpredsedaJ. CHABERT_________________[1] Ú. v. ES 152, 13.7.1967, s. 18.[2] Ú. v. ES L 13, 18.1.1969, s. 19.[3] Ú. v. ES L 107, 25.4.1980, s. 44.[4] Ú. v. ES L 356, 31.12.1977, s. 1.[5] Ú. v. ES L 347, 23.12.1998, s. 3.


title: Rozhodnutie Rady 2011/473/SZBP z  25. júla 2011 , ktorým sa mení a dopĺňa rozhodnutie 2010/279/SZBP o policajnej misii Európskej únie v Afganistane (EUPOL AFGHANISTAN)

text:
               27.7.2011

               SK

               Úradný vestník Európskej únie

               L 195/72

         ROZHODNUTIE RADY 2011/473/SZBP
   z 25. júla 2011,
   ktorým sa mení a dopĺňa rozhodnutie 2010/279/SZBP o policajnej misii Európskej únie v Afganistane (EUPOL AFGHANISTAN)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 a článok 43 ods. 2,
   keďže:

               (1)

               Rada 30. mája 2007 prijala jednotnú akciu 2007/369/SZBP (1) o zriadení policajnej misie Európskej únie v Afganistane (EUPOL AFGHANISTAN).

               (2)

               Rada 18. mája 2010 prijala rozhodnutie Rady 2010/279/SZBP (2), ktorým sa predĺžila EUPOL Afghanistan do 31. mája 2013. Podľa rozhodnutia 2011/298/SZBP (3), ktorým sa mení a dopĺňa rozhodnutie 2010/279/SZBP, pokrýva finančná referenčná suma vo výške 54 600 000 EUR obdobie do 31. júla 2011.

               (3)

               V článku 13 ods. 2 rozhodnutia 2010/279/SZBP sa ustanovuje, že o finančnej referenčnej sume na nasledujúce roky rozhodne Rada.

               (4)

               Rozhodnutie 2010/279/SZBP by sa preto malo zmeniť a doplniť, aby zahŕňalo finančnú referenčnú sumu na obdobie od 1. augusta 2011 do 31. júla 2012,

         PRIJALA TOTO ROZHODNUTIE:
   Článok 1
   Do článku 13 ods. 1 rozhodnutia 2010/279/SZBP sa dopĺňa tento pododsek:

      „Finančná referenčná suma určená na úhradu výdavkov spojených s EUPOL AFGHANISTAN na obdobie od 1. augusta 2011 do 31. júla 2012 predstavuje 60 500 000 EUR.“

   Článok 2
   Toto rozhodnutie nadobúda účinnosť dňom jeho prijatia.

      V Bruseli 25. júla 2011

            Za Radu

            predseda

         M. DOWGIELEWICZ

      (1)  Ú. v. EÚ L 139, 31.5.2007, s. 33.

      (2)  Ú. v. EÚ L 123, 19.5.2010, s. 4.

      (3)  Ú. v. EÚ L 136, 24.5.2011, s. 64


title: Rozhodnutie Rady zo 16. novembra 2009 o pozícii Spoločenstva týkajúcej sa účasti v Konzultačnom výbore CARIFORUM – ES, ustanovenom Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, a o výbere zástupcov organizácií nachádzajúcich sa na území strany ES

text:
               8.4.2010

               SK

               Úradný vestník Európskej únie

               L 88/23

         ROZHODNUTIE RADY
   zo 16. novembra 2009
   o pozícii Spoločenstva týkajúcej sa účasti v Konzultačnom výbore CARIFORUM – ES, ustanovenom Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, a o výbere zástupcov organizácií nachádzajúcich sa na území strany ES
   (2010/207/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 300 ods. 2 druhý pododsek,
   so zreteľom na návrh Komisie,
   po porade s Európskym hospodárskym a sociálnym výborom,
   keďže:

               (1)

               Dohoda o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane (1) (ďalej len „dohoda“) bola podpísaná 15. októbra 2008 a predbežne sa vykonáva od 29. decembra 2008.

               (2)

               V článku 232 ods. 2 dohody sa ustanovuje, že spoločná rada CARIFORUM – ES (ďalej len „spoločná rada“) rozhoduje o účasti v Konzultačnom výbore CARIFORUM – ES (ďalej len „výbor“) s cieľom zabezpečiť širšie zastúpenie všetkých zainteresovaných strán.

               (3)

               Je nanajvýš dôležité zabezpečiť rýchle zriadenie inštitúcií ustanovených dohodou, a najmä výboru s ohľadom na jeho úlohu pri monitorovaní vykonávania dohody.

               (4)

               Mal by sa stanoviť vnútorný postup Spoločenstva na výber zástupcov organizácií nachádzajúcich sa na území strany ES.

               (5)

               Európsky hospodársky a sociálny výbor vyjadril ochotu pomôcť pri určení a výbere zástupcov organizácií európskej občianskej spoločnosti a plniť v počiatočnom období úlohy sekretariátu výboru,

         ROZHODLA TAKTO:
   Článok 1
   Pozícia Spoločenstva v súvislosti s prijatím rozhodnutia spoločnej rady, ktoré vedie k výberu stálych členov výboru ustanoveného dohodou, sa zakladá na návrhu rozhodnutia spoločnej rady, ktorý sa uvádza v prílohe k tomuto rozhodnutiu.
   Článok 2
   1.   Zástupcov európskych organizácií vymedzených v článku 1 ods. 1 písm. a) prílohy navrhne Európsky hospodársky a sociálny výbor po konzultácii a dohode s Komisiou a predloží ich na schválenie Výboru CARIFORUM – ES pre obchod a rozvoj (ďalej len „výbor pre obchod a rozvoj“). Navrhnutí zástupcovia budú traja zástupcovia odborových organizácií, traja zástupcovia organizácií zamestnávateľov, traja zástupcovia organizácií zastupujúcich rôzne sociálne a hospodárske záujmy vrátane združení poľnohospodárov a spotrebiteľov a budú spĺňať požiadavky stanovené v článku 1 ods. 1 prílohy.
   2.   Štyria zástupcovia budú z európskych organizácií vymedzených v článku 1 ods. 1 písm. c) prílohy a dvaja zástupcovia budú z európskych organizácií vymedzených v článku 1 ods. 1 písm. b) prílohy. Európsky hospodársky a sociálny výbor sa vyzýva, aby zostavil zoznamy organizácií vymedzených v článku 1 ods. 1 písm. b) a c) prílohy. Na tento účel sa vo veľkom rozsahu zverejní výzva na vyjadrenie záujmu o zahrnutie do takéhoto zoznamu. Pri reagovaní na takúto výzvu každá organizácia, ktorá prejaví záujem, spresní, akým spôsobom spĺňa požiadavky stanovené v článku 1 prílohy. Zoznamy zostanú otvorené pre všetky organizácie, ktoré spĺňajú požiadavky uvedené v danom článku. Komisia overí, či organizácie uchádzajúce sa o zahrnutie do zoznamu spĺňajú požiadavky uvedené v článku 1 prílohy. Ak Komisia usúdi, že organizácia, ktorá požiadala o zahrnutie do zoznamu, nespĺňa tieto požiadavky, informuje žiadajúcu organizáciu do dvoch mesiacov od dátumu žiadosti.
   3.   Organizácie uvedené v zoznamoch sú informované o práci výboru a môžu sa jej zúčastniť na svoje vlastné náklady ako pozorovatelia.
   4.   Vo výzve na vyjadrenie záujmu sa organizácie takisto vyzvú, aby vyjadrili záujem o to, aby jeden ich zástupca zastával funkciu stáleho člena výboru. Organizácie uvedené v zoznamoch sa následne vyzvú, aby podporili kandidatúru maximálne dvoch stálych zástupcov do výboru, ktorí takýto záujem vyjadrili a ktorí splnili požiadavky uvedené v článku 1 prílohy. Strana ES navrhne výboru pre obchod a rozvoj za stálych členov pre kategórie spadajúce pod článok 1 ods. 1 písm. b) a c) tých zástupcov, ktorí získali väčšiu podporu, za podmienky, že sa budú rešpektovať požiadavky článku 1 prílohy.
   5.   Výzva na vyjadrenie záujmu pôsobiť vo funkcii stálych členov výboru sa zverejní štyri mesiace pred uplynutím mandátu súčasných členov výboru. Vymenovanie sa uskutoční podľa postupov stanovených v odseku 4.

      V Bruseli 16. novembra 2009

            Za Radu

            predsedníčka

         C. MALMSTRÖM

      (1)  Ú. v. EÚ L 289, 30.10.2008, s. 3.

      PRÍLOHA

         ROZHODNUTIE SPOLOČNEJ RADY CARIFORUM – ES č. …/20..
         zriadenej Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane o účasti v Konzultačnom výbore CARIFORUM – ES
         SPOLOČNÁ RADA CARIFORUM – ES,
         so zreteľom na Dohodu o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane (ďalej len „dohoda“), podpísanú v Bridgetowne na Barbadose 15. októbra 2008, a najmä na jej článok 232 ods. 2,
         keďže:
         Vzhľadom na ciele stanovené v článku 1 dohody a záväzok monitorovať jej vykonávanie ustanovený v jej článku 5 je vhodné urýchlene zriadiť Konzultačný výbor CARIFORUM – ES (ďalej len „výbor“),
         ROZHODLA TAKTO:
         Článok 1
         1.   Účasť vo výbore bude pozostávať zo 40 stálych členov zastupujúcich organizácie občianskej spoločnosti, 25 stálych členov zastupujúcich organizácie nachádzajúce sa v štátoch CARIFORUM-u a 15 stálych členov zastupujúcich organizácie nachádzajúce sa na území strany ES.
         V každej z týchto dvoch skupín sa nachádzajú najmenej dvaja zástupcovia z organizácií zastupujúcich:

                     a)

                     sociálnych a hospodárskych partnerov;

                     b)

                     akademickú obec vrátane nezávislých výskumných inštitúcií a

                     c)

                     iné mimovládne organizácie vrátane rozvojových a environmentálnych organizácií.

               Stáli členovia zastávajú funkciu počas obdobia dvoch rokov, ktoré je možné predĺžiť. Zabezpečia sa príslušné odborné znalosti a široké geografické a sektorálne zastúpenie.
         2.   Na účely tohto rozhodnutia organizácie občianskej spoločnosti znamenajú združenia, nadácie a iné súkromné inštitúcie neziskového charakteru s celosvetovou pôsobnosťou, ktoré môžu poskytnúť odborné informácie alebo poradenstvo v záležitostiach, na ktoré sa vzťahuje dohoda, alebo ktoré predstavujú dôležitú súčasť verejnej mienky týkajúcej sa záležitostí, na ktoré sa vzťahuje táto dohoda. Od požiadavky na neziskový charakter možno ustúpiť v prípade akademických inštitúcií s osobitnými odbornými znalosťami v záležitostiach, na ktoré sa vzťahuje dohoda.
         3.   Organizácia sa považuje za organizáciu, ktorá sa nachádza na území štátov CARIFORUM-u alebo strany ES vtedy, keď takáto organizácia má svoje hlavné miesto činnosti a centrálne riadenie a kontrolu na území štátov CARIFORUM-u alebo prípadne na území strany ES.
         Článok 2
         Výbor CARIFORUM – ES pre obchod a rozvoj (ďalej len „výbor pre obchod a rozvoj“) urýchlene prerokuje a schváli zoznam stálych členov navrhnutých štátmi CARIFORUM-u a stranou ES, ako aj jeho obnovovanie.
         Článok 3
         Každá organizácia spĺňajúca požiadavky článku 1 ods. 2 a 3 sa môže zúčastňovať na zasadnutiach výboru vo funkcii pozorovateľa. Výbor pre obchod a rozvoj každoročne schvaľuje zoznam pozorovateľov navrhnutých štátmi CARIFORUM-u a stranou ES. Výbor môže vyzvať odborníkov, aby prispeli k jeho práci. Formy účasti odborníkov a pozorovateľov sa stanovia v rokovacom poriadku výboru.
         Článok 4
         Európsky hospodársky a sociálny výbor plní úlohy sekretariátu výboru v počiatočnom období, ktoré sa končí 31. decembra 2010. Toto obdobie sa automaticky obnovuje, ak strany alebo Európsky hospodársky a sociálny výbor nevyjadria predtým v dostatočnom predstihu nesúhlas.
         Článok 5
         Spôsob financovania ustanoví výbor pre obchod a rozvoj. Iba stáli členovia výboru môžu získať finančnú pomoc na plnenie svojich úloh v rámci výboru.
         Článok 6
         Toto rozhodnutie nadobúda účinnosť …

            V …